text:
KGAOLO 1
“Mmušo wa Gago a o tle”
1, 2. Ke mantšu afe ao Jehofa ka boyena a ilego a a bolela a theeditšwe ke ba bararo ba baapostola ba Jesu, gona ba ile ba arabela bjang?
GE E ba Jehofa Modimo ka boyena a be a ka go laela gore o dire selo se itšego, o be o tla arabela bjang? Go sa šetšwe gore ke selo sefe seo a tla bego a go laetše gore o se dire, na o be o ka se se dire ntle le go dikadika? Ga go pelaelo gore o be o tla dira bjalo!
2 Nako e itšego ka morago ga Paseka ya 32 C.E., ba bararo ba baapostola ba Jesu e lego Petro, Jakobo le Johane, ba bile le phihlelo e bjalo. (Bala Mateo 17:1-5.) Ge ba be ba bokane le Mong wa bona “thabeng e telele,” ba ile ba bona pono ya ge Jesu e tla be e le Kgoši ya letago legodimong. Pono ye e be e bonagala e le ya kgonthe moo Petro a ilego a leka go tšea karolo go yona. Ge Petro a sa dutše a bolela, leru le ile la ba aparetša. Ke moka yena le bao a bego a na le bona ba ile ba kwa selo seo batho ba sego kae feela ba bilego le tokelo ya go se kwa, ba ile ba kwa lentšu la Jehofa. Ka morago ga go kgonthišetša gore Jesu ke Morwa wa gagwe, Jehofa o ile a bolela ka go lebanya gore: “Le mo theetšeng.” Baapostola ba ile ba kwa taelo ye yeo e tšwago go Modimo. Ba ile ba theetša seo Jesu a bego a ba ruta sona gomme ba kgothaletša ba bangwe gore ba dire se se swanago.—Dit. 3:19-23; 4:18-20.
3. Ke ka baka la’ng Jehofa a nyaka gore re theetše Morwa wa gagwe, gomme ke taba efe e lego mo gobotse gore re e ahlaahle?
3 Mantšu ao a rego “le mo theetšeng,” a begilwe ka Beibeleng gore a re hole. (Baroma 15:4) Ka baka la’ng? Ka gobane Jesu ke mmoleledi wa Jehofa le gona ka mehla ge a be a ruta, o be a bolela seo Tatagwe a bego a nyaka gore re se tsebe. (Joh. 1:1, 14) Ka ge Jesu a boletše kudu ka Mmušo wa Modimo go feta taba le ge e le efe, e lego mmušo wa Mesia wa legodimong wo o bopšago ke Kriste Jesu le babušigotee le yena ba 144 000, ke mo gobotse gore re ahlaahle ka kelohloko taba ye ya bohlokwa. (Kut. 5:9, 10; 14:1-3; 20:6) Lega go le bjalo, sa pele anke re ahlaahleng lebaka leo Jesu a boletšego kudu gakaakaa ka Mmušo wa Modimo.
“Molomo o Bolela go tšwa go se se Tletšego Pelong”
4. Jesu o bontšhitše bjang gore o rata Mmušo wa Modimo go tšwa pelong?
4 Jesu o rata Mmušo wa Modimo go tšwa pelong. Ke ka baka la’ng re ka re’alo? Ka gobane seo re se bolelago se bontšha seo se lego ka dipelong tša rena, e bile se utolla seo se tlogago se le bohlokwa go rena. Jesu ka boyena o itše: “Molomo o bolela go tšwa go se se tletšego pelong.” (Mat. 12:34) Jesu o be a bolela ka Mmušo wa Modimo nako e nngwe le e nngwe ge a be a hwetša sebaka sa go dira bjalo. Ka Diebangeding tše nne go bolelwa ka Mmušo wo ka makga a ka godimo ga a 100 gomme a mantši a ona ke mantšung ao a boletšwego ke Jesu. O ile a dira gore Mmušo e be sehlogo sa boboledi bja gagwe ge a be a re: “Le metseng e mengwe ke swanetše go bolela ditaba tše dibotse tša Mmušo wa Modimo, gobane ke sona se ke se rometšwego.” (Luka 4:43) Gaešita le ka morago ga tsogo ya gagwe, Jesu o ile a tšwela pele a bolela ka Mmušo go barutiwa ba gagwe. (Dit. 1:3) Ga go na pelaelo gore Jesu o be a rata Mmušo wa Modimo go tšwa pelong, e lego seo se ilego sa mo tutueletša go bolela ka wona.
5-7. (a) Re tseba bjang gore Jehofa o rata Mmušo wa gagwe kudu? Bontšha. (b) Re ka bontšha bjang gore re rata Mmušo wa Modimo ka dipelo tša rena ka moka?
5 Jehofa le yena o rata Mmušo wo kudu. Re tseba seo bjang? Gopola gore Jehofa o ile a romela Morwa wa gagwe yo a tswetšwego a nnoši lefaseng, le gore selo se sengwe le se sengwe seo Morwa wa gagwe a bego a se bolela le go se ruta se be se etšwa go yena. (Joh. 7:16; 12:49, 50) Le gona dilo ka moka tšeo di begilwego ka Diebangeding tše nne mabapi le bophelo bja Jesu le bodiredi bja gagwe di tšwa go yena. Anke o nagane go se nene ka seo se bolelwago ke se.
Yo mongwe le yo mongwe wa rena o swanetše go ipotšiša gore: ‘Na ke rata Mmušo wa Modimo ka pelo ka moka?’
6 A re re o tsenya dinepe tša lapa la geno ka alepamong. Go na le dinepe tše dintši tšeo o ka di tsenyago kamoo alepamong, eupša di ka se lekane ka moka. O tla dira’ng? O tla kgetha feela tšeo o tlago go di tsenya. Ka tsela e swanago, Diebangedi di swana le alepamo yeo e re bontšhago gore ge e le gabotse Jesu ke mang. Jehofa ga se a budulela bangwadi ba Diebangedi go ngwala dilo ka moka tšeo Jesu a di boletšego le go di dira ge a be a le mo lefaseng. (Joh. 20:30; 21:25) Go e na le moo, moya wa Jehofa o ile wa ba hlahla gore ba ngwale mantšu le ditiro tša Jesu tšeo di re thušago go kwešiša morero wa bodiredi bja gagwe le seo se lego bohlokwa kudu go Jehofa. (2 Tim. 3:16, 17; 2 Pet. 1:21) Ka ge Diebangedi di tletše ka dithuto tša Jesu tša mabapi le Mmušo wa Modimo, re ka phetha ka gore Jehofa o rata Mmušo wo kudu. Nagana feela—Jehofa o nyaka gore re tsebe ka Mmušo wa gagwe!
7 Yo mongwe le yo mongwe wa rena o swanetše go ipotšiša gore: ‘Na ke rata Mmušo wa Modimo ka pelo ka moka?’ Ge e ba go le bjalo, re tla theetša ntle le go dikadika seo Jesu a se boletšego le go se ruta ka Mmušo wo—bohlokwa bja wona, le gore o tla tla bjang le gona neng.
“Mmušo wa Gago a o tle”—Bjang?
8. Jesu o boletše bjang ka boripana ka bohlokwa bja Mmušo wa Modimo?
8 Nagana ka thapelo ya mohlala. Jesu o dirišitše mantšu a bonolo eupša e le a matla go bolela ka boripana bohlokwa bja Mmušo wa Modimo, a bontšha seo o tlago go se phetha. Thapelo yeo e na le dikgopelo tše šupago. Tše tharo tša mathomo di mabapi le merero ya Jehofa, e lego go kgethagatšwa ga leina la gagwe, go tla ga Mmušo wa gagwe le go direga ga thato ya gagwe mo lefaseng bjalo ka ge e direga legodimong. (Bala Mateo 6:9, 10.) Dikgopelo tšeo tše tharo di a tswalana. Jehofa o tla diriša Mmušo wa Mesia go kgethagatša leina la gagwe le go phetha thato ya gagwe.
9, 10. (a) Mmušo wa Modimo o tla dira’ng ge o etla? (b) Ke kholofetšo efe ya ka Beibeleng yeo o fagahletšego go e bona e phethagala?
9 Mmušo wa Modimo o tla tla bjang? Ge re rapela gore “Mmušo wa gago a o tle,” re kgopela gore Mmušo wo o gate mogato kapejana. Ge Mmušo wo o etla, o tla buša lefase ka moka. O tla fediša tshepedišo ya gona bjale e kgopo ya dilo, go akaretša le mebušo ka moka ya batho gomme wa tliša lefase le lefsa la go loka. (Dan. 2:44; 2 Pet. 3:13) Ke moka, ka tlase ga Mmušo woo, lefase ka moka e tla ba paradeise. (Luka 23:43) Bao ba lego ka kgopolong ya Modimo ba tla tsošwa bahung gomme ba kopana gape le baratiwa ba bona. (Joh. 5:28, 29) Batho bao ba kwago ba tla phethagala ke moka ba thabela go phela ka mo go sa felego. (Kut. 21:3-5) Mafelelong, lefaseng go tla swana le legodimong, gwa direga thato ya Jehofa Modimo! Na ga o fagahlele go bona dikholofetšo tšeo tša ka Beibeleng di phethagala? Gopola gore nako e nngwe le e nngwe ge o rapelela gore Mmušo wa Modimo o tle, o rapelela gore dikholofetšo tšeo tše di kgahlišago di phethagale.
10 Go molaleng gore Mmušo wa Modimo ga se wa tšwa o ‘etla’ go tlo phethagatša thapelo ya Jesu ya mohlala. Go ba gona, mebušo ya batho e sa dutše e buša gomme lefase le lefsa la go loka ga se la tšwa le eba gona. Eupša go na le ditaba tše dibotse. Mmušo wa Modimo o šetše o thomile go buša legodimong, bjalo ka ge re tlo ahlaahla seo kgaolong e latelago. Ga bjale anke re ahlaahleng seo Jesu a se boletšego mabapi le gore Mmušo wo o be o tla thoma neng go buša legodimong le gore o tla tla neng lefaseng.
Mmušo wa Modimo o be o tla Thoma Neng go Buša?
11. Jesu o bontšhitše’ng mabapi le go thoma go buša ga Mmušo wa Modimo?
11 Jesu o bontšhitše gore Mmušo wa Modimo o be o ka se thome go buša lekgolong la pele la nywaga C.E., go sa šetšwe seo ba bangwe ba barutiwa ba gagwe ba bego ba se letetše. (Dit. 1:6) Ela hloko seo a se boletšego diswantšhong tše pedi tšeo di sa fetanego ka nywaga e mebedi.
12. Seswantšho sa korong le mefoka se bontšha bjang gore Mmušo wa Modimo ga se wa thoma go buša lekgolong la pele la nywaga C.E.?
12 Seswantšho sa korong le mefoka. (Bala Mateo 13:24-30.) Ka morago ga go anega seswantšho se, mohlomongwe seruthwaneng sa 31 C.E., Jesu o ile a se hlalosetša barutiwa ba gagwe. (Mat. 13:36-43) Moko wa seswantšho se le tlhaloso ya sona še: Ka morago ga gore baapostola ba hwe, Diabolo o be a tla bjala mefoka (Bakriste ba mankekišane) gare ga korong (“barwa ba Mmušo” goba Bakriste bao ba tloditšwego). Korong le mefoka di be di tla leswa gore di gole gotee nakong ya go bjala yeo e bego e tla tšwela pele go fihlela lebakeng la puno, e lego “bofelo bja tshepedišo ya dilo.” Ge lebaka la puno le thomile, mefoka e be e tla kgobelwa, ke moka ka morago ga moo korong ya kgoboketšwa. Ka gona seswantšho se se bontšha gore Mmušo wa Modimo o be o tla thoma go buša ka morago ga ge nako ya go bjala e fetile, e sego lekgolong la pele la nywaga C.E. Ge nako e dutše e eya, nako ya go bjala e ile ya feta gomme lebaka la puno la thoma ka 1914.
13. Jesu o ile a bontšha bjang gore o be a ka se bewe go ba Kgoši Mesia gateetee ka morago ga ge a boetše legodimong?
13 Seswantšho sa dimina. (Bala Luka 19:11-13.) Jesu o boletše seswantšho se ka 33 C.E. ge a be a le tseleng ya go ya Jerusalema ka lekga la mafelelo. Ba bangwe ba batheetši ba gagwe ba be ba nagana gore o tla hloma Mmušo wa gagwe gateetee ge ba fihla Jerusalema. E le gore a phošolle kgopolo yeo le go bontšha gore Mmušo woo o be o sa le kgole le go thoma go buša, Jesu o ile a ipapiša le “motho yo mongwe wa go tswalelwa bogošing” yoo a ilego a swanelwa ke go ya “nageng ya kgole go yo tšea matla a bogoši.” * Go Jesu, ‘naga ya kgole’ e be e le legodimong, moo Tatagwe a bego a tla mo nea matla a go ba Kgoši. Eupša Jesu o be a tseba gore o be a ka se bewe gore e be Kgoši Mesia gateetee ka morago ga ge a boetše legodimong. Go e na le moo, o be a tla dula ka letsogong le letona la Modimo gomme a leta go fihla go etla nako e beilwego. Go leta moo go ile gwa tšea nywagakgolo e mentši.—Ps. 110:1, 2; Mat. 22:43, 44; Baheb. 10:12, 13.
Mmušo wa Modimo o tla tla Neng?
14. (a) Jesu o ile a araba bjang potšišo yeo ba bane ba baapostola ba gagwe ba ilego ba mmotšiša yona? (b) Go phethagala ga boporofeta bja Jesu go re botša’ng ka go ba gona ga gagwe le ka Mmušo?
14 Matšatši a sego kae pele Jesu a ka bolawa, ba bane ba baapostola ba gagwe ba ile ba mmotšiša gore: “Pontšho ya go ba gona ga gago le ya bofelo bja tshepedišo ya dilo e tla ba eng?” (Mat. 24:3; Mar. 13:4) Jesu o ile a ba araba ka go bolela boporofeta bjo bo tseneletšego bjoo bo begilwego go Mateo kgaolo 24 le 25. Jesu o boletše ka ditiragalo tše di fapafapanego tšeo di bego di tla direga lefaseng ka bophara tšeo e bego e tla ba pontšho ya mehla yeo e bitšwago “go ba gona” ga gagwe. Go thoma ga go ba gona ga gagwe go be go tla direga ka nako e tee le go hlongwa ga Mmušo legodimong; gomme go fela ga go ba gona ga gagwe gwa direga ka nako e tee le go tla ga Mmušo woo. Re na le bohlatse bjo bo feletšego bja gore boporofeta bja Jesu bo be bo dutše bo phethagala ga e sa le go tloga ka 1914. * Ka baka leo, ngwageng woo go ba gona ga gagwe go ile gwa thoma gomme le Mmušo wa hlongwa.
15, 16. Polelwana e rego “moloko wo,” e šupa go bomang?
15 Bjale Mmušo wa Modimo o tla tla neng? Jesu ga se a bolela nako ya maleba yeo se se bego se tla direga ka yona. (Mat. 24:36) Eupša o boletše selo se itšego seo se swanetšego go re kgonthišetša gore Mmušo wo o kgauswi kudu. Jesu o boletše gore Mmušo wo o tla tla ka morago ga ge “moloko wo” o bone go phethagala ga pontšho ya boporofeta bja gagwe. (Bala Mateo 24:32-34.) Polelwana e rego “moloko wo,” e šupa go bomang? Anke re lebeledišišeng mantšu a a Jesu.
16 “Moloko wo.” Na Jesu o be a bolela ka batho bao e sego balatedi ba gagwe? Aowa. Nagana ka batho bao a bego a bolela le bona. Jesu o boletše boporofeta bjo ge a be a na le baapostola ba gagwe ba sego kae bao ba ilego “ba tla go yena thopeng.” (Mat. 24:3) Go se go ye kae, baapostola ba be ba tla tlotšwa ka moya o mokgethwa. Le gona ela hloko taba e dikologilego ditemana tše. Pele Jesu a ka bolela ka “moloko wo,” o itše: “Bjale ithuteng taba ye ka go swantšha ka mogo: Gateetee feela ge lekalana la wona e eba le lenanana gomme le hloga matlakala, le tseba gore selemo se batametše. Ka mo go swanago, ge le bona dilo tše ka moka, le tsebe gore Morwa wa motho o kgauswi mejakong.” Balatedi ba Jesu bao ba tloditšwego—e sego batho bao e sego balatedi ba gagwe—ba be ba tla bona dilo tšeo a di boletšego e sa le pele gomme ba lemoga seo di se bolelago, gore Jesu “o kgauswi mejakong.” Ka baka leo, ge Jesu a be a bolela ka “moloko wo,” o be a šupa go balatedi ba gagwe bao ba tloditšwego.
17. Ke’ng seo se bolelwago ke lentšu “moloko” le polelwana e rego “dilo tše ka moka”?
17 “O ka se fete le ka mohla go fihla ge dilo tše ka moka di direga.” Mantšu a a tla phethagala bjang? Gore re kgone go araba potšišo ye, re swanetše go tseba dilo tše tše pedi: seo se bolelwago ke “moloko” le “dilo tše ka moka.” Lentšu “moloko” gantši le šupa go batho ba nywaga e sa lekanego bao ba phetšego ka nako e itšego mehleng e swanago. Moloko ga se o motelele kudu, le gona go na le mo o felelago gona. (Ek. 1:6) Polelwana e rego “dilo tše ka moka” e akaretša ditiragalo ka moka tšeo di boletšwego e sa le pele tšeo di diregago nakong ya go ba gona ga Jesu, go tloga ge nako yeo e thoma ka 1914 go fihlela ge e fela ka “masetlapelo a magolo.”—Mat. 24:21.
18, 19. Re swanetše go kwešiša bjang mantšu a Jesu a mabapi le “moloko wo,” gona re ka phetha ka go re’ng?
18 Ka gona, re swanetše go kwešiša bjang mantšu a Jesu a mabapi le “moloko wo”? Moloko wo o bopša ke dihlopha tše pedi tša batlotšwa bao ba phetšego ka nako e itšego mehleng e swanago—sehlopha sa pele ke sa batlotšwa bao ba bonego mathomo a go phethagala ga pontšho ya boporofeta bja Jesu ka 1914, gomme sehlopha sa bobedi ke sa batlotšwa bao ba phetšego ka nako e itšego le batlotšwa ba sehlopha sa pele. Se se kgothatšago ke gore ba bangwe ba batlotšwa bao ba lego sehlopheng sa bobedi ba tla phela go fihlela ba bona mathomo a masetlapelo ao a tlago. Dihlopha tše ka bobedi di bopa moloko o tee ka gobane di phetše ka nako e itšego mehleng e swanago e le Bakriste ba tloditšwego. *
19 Re ka phetha ka go re’ng? Re a tseba gore pontšho ya go ba gona ga Jesu a le matleng a Mmušo e bonagala gabotse lefaseng ka bophara. Le gona re kgona go bona gore batlotšwa bao ba sa dutšego ba phela e bile e le karolo ya “moloko wo” ba tšofetše; lega go le bjalo, ba ka se hwe ka moka ga bona pele masetlapelo a magolo a thoma. Ka baka leo, re ka phetha ka gore go šetše nako e nyenyane kudu gore Mmušo wa Modimo o tle gomme o buše lefase ka moka! Ruri e tla ba mo go thabišago kudu go bona thapelo yeo Jesu a re rutilego yona e phethagala yeo e rego: “Mmušo wa gago a o tle”!
20. Ke thuto efe ya bohlokwa yeo e tlago go ahlaahlwa kgatišong ye, gona go tlo ahlaahlwa’ng kgaolong e latelago?
20 Anke le ka mohla re se ke ra lebala mantšu ao Jehofa ka boyena a a boletšego a le legodimong ka Morwa wa gagwe, ao a rego: “Le mo theetšeng.” Ka ge re le Bakriste ba therešo, re ikemišeditše go kwa taelo yeo. Re rata go tseba selo se sengwe le se sengwe seo Jesu a se boletšego le go se ruta ka Mmušo wa Modimo. Kgatišong ye re tlo ahlaahla thuto ya bohlokwa ya mabapi le seo Mmušo wo o šetšego o se dirile le seo o sa tlago go se dira nakong e tlago. Kgaolo e latelago e tla ahlaahla ditiragalo tša bohlokwa tšeo di diragetšego nakong ya go tswalwa ga Mmušo wa Modimo legodimong.
^ par. 13 Go ka direga gore seswantšho se sa Jesu se ile sa gopotša batheetši ba gagwe ka Arakelose, e lego morwa wa Heroda yo Mogolo. Pele Heroda a ka hwa, o ile a kgetha Arakelose gore a buše Judea le ditikologo tše dingwe. Lega go le bjalo, pele ga ge Arakelose a ka thoma go buša, sa pele o ile a swanelwa ke go tšea leeto le letelele la go ya Roma gore Kesara Augustose a yo mo nea matla a go buša.
^ par. 14 Ge o nyaka go tseba mo go oketšegilego ka taba ye, bala kgaolo 9 ya puku ya Ke Eng Seo ge e le Gabotse Beibele e se Rutago?


c: text/html

text:
BAFSA BA A BOTŠIŠA
Ke’ng Seo ke Swanetšego go se Tseba ka go Ngwalelana Melaetša?
:-) Ge go dirišwa ka bohlale, go ngwalelana melaetša e ka ba tsela e botse ya go ikgokaganya le bagwera.
:-( Ge go dirišwa gampe, go ka senya segwera le botumo bja gago.
Sehlogo se se tla go botša seo o swanetšego go se tseba ka:
Gape sehlogong se, o tla hwetša:
Motho yoo o ka mo ngwalelago melaetša
Bafsa ba bantši ba lebelela go ngwalelana melaetša e le tsela e bohlokwa kudu ya go boledišana le ba bangwe. Go ngwalelana melaetša go go thuša go ikgokaganya le motho lege e le ofe yo a lego lelokelelong la batho bao o ngwalelanago le bona—ntle le ge e ba batswadi ba gago ba go ganetša.
“Tate ga a rate ge nna le moratho wa ka re boledišana le bašemanyana. O re ge e ba re nyaka go dira seo re swanetše go diriša founo ya ka ntlong, ka phaphošing ya go dula e bile ba bangwe ba le gona.”—Lenore.
Seo o swanetšego go se tseba: O ka tsena kotsing ge e ba o nea motho le ge e le ofe nomoro ya gago.
“Ge o ka fa motho yo mongwe le yo mongwe dinomoro tša gago, o ka ikhwetša o romelwa melaetša goba dinepe tšeo di sa lokago.”—Scott.
“Ge e ba ka mehla o ngwalelana melaetša le motho wa bong bjo bo fapanego, o ka ikhwetša o šetše o ena le maikwelo a itšego ka motho yo bjalo.”—Steven.
Beibele e re: “
Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.” (Diema 22:3) O ka phema manyami ka go tšea megato e itšego.
Kanegelo ya kgonthe: “
Nna le mošemane tsoko re be re le bagwera e bile re be re ngwalelana melaetša kudu. Ke be ke ipotša gore re fo ba re tlwaelane kudu. Ke be ke sa nagane gore go ka ba le bothata go fihlela ge a be a mmpotša gore o thoma go nthata. Ge ke lebelela morago ke ile ka lemoga gore ke be ke sa swanela go ikopanya le yena le go mo ngwalela melaetša e mentši yeo ke mo ngwaletšego yona.”—Melinda.
Ela hloko se: O nagana gore segwera sa Melinda le mošemane yo se ile sa kgomega bjang ka morago ga gore a tsebe kamoo mošemane yo a ikwago ka gona?
Ingwalele kanegelo ya gago! Melinda a ka be a ile a dira’ng e le gore yena le mošemane yo ba dule e le bagwera feela?
Seo o ka se ngwalago
Melaetša e romelega gabonolo—go bose go e hwetša—e bile go bonolo go lebala gore batho ba ka e kwešiša ka tsela e fošagetšego.
Seo o swanetšego go se tseba: Mantšu ao a ngwadilwego melaetšeng a ka kwešišwa ka tsela e fošagetšego.
“Go ngwalelana melaetša goba go romelana diswantšho le maswao a itšego ga go hlalose tsela yeo motho a ikwago ka yona le segalo sa gagwe sa lentšu. Go ka baka go se kwešišane.”—Briana.
“Ke tseba basetsana bao ba itshenyeditšego maina le bao ba tsebjago ka gore ba bapala ka lerato ka baka la melaetša yeo ba e ngwalelago bašemane.”—Laura.
Beibele e re: “
Batho ba lokilego ba nagana pele ba araba.” (Diema 15:28, Good News Translation) Lengwalo le le re ruta’ng? Badišiša molaetša wa gago pele o ka o romela!
Ke neng moo go swanetšego go ka romela molaetša
Ka go diriša temogo o ka ipeela melao ya gore ke neng moo go swanetšego go ka romela melaetša.
Seo o swanetšego go se tseba: Ge e ba o sa šetše tsela yeo o ngwalago melaetša ka yona, o ka bonagala o se na botho e bile o ithakela bagwera go ena le go ba gogela go wena.
“Go bonolo go lebala mekgwa e mebotse ge o ngwala melaetša. Ke ikhwetša ke ngwala melaetša mola ke bolela le motho yo mongwe goba ke le tafoleng nakong ya dijo.”—Allison.
“Go kotsi kudu go ngwala melaetša mola o otlela. O ka baka kotsi ge o se sa lebelela tseleng ge o otlela.”—Anne.
Beibele e re: “
Selo se sengwe le se sengwe se na le nako ya sona e beilwego, ... nako ya go homola le nako ya go bolela.” (Mmoledi 3:1, 7) Seo se šoma kudu tabeng ya go ngwala melaetša go swana le ge se šoma tabeng ya go bolela!
Ditšhišinyo tša go ngwala melaetša
Motho yoo o ka mo ngwalelago melaetša
;-) Ekwa ditaelo tša batswadi ba gago.—Bakolose 3:20.
;-) O se nee motho yo mongwe le yo mongwe nomoro ya gago. Ge ka botho o gana go nea motho yo mongwe boitsebišo bja gago bjo bohlokwa—go akaretša le dinomoro tša gago tša selefouno—o hlagolela bokgoni bjoo o tlago go bo hloka ge o šetše o godile.
;-) O se ke wa tlwaela go romela melaetša yeo e tsošago maikwelo a lerato. Ge e ba maikwelo a lerato a gola, ke gona ge mathata a thomile.
“Ke itiretše leina le lebotse le batswadi ba ka mabapi le tsela yeo ke dirišago selefouno ya ka, ka gona ga ba tshwenyege ka ge ba tseba gore nka se fo tsenya dinomoro tša motho lege e le ofe ka founong ya ka.”—Briana.
Seo o ka se ngwalago
;-) Pele o ka thoma go ngwala molaetša wa gago, ipotšiše gore: ‘Na go ngwalelana melaetša ke tsela e kaone ya go boledišana boemong bjo?’ Go ka ba kaone go mo leletša goba go bolela le yena ka nama.
;-) O se ke wa ngwala molaetša woo o tsebago gore o be o ka se o bolele ka molomo. Sara wa nywaga e 23 o re: “
Ge e ba o ka se bolele selo se itšego, gona ke ka baka la’ng o swanetše go se ngwala?”
“Ge e ba motho a ka go romela dinepe tša thobalano, botša batswadi ba gago. Se se tla go šireletša e bile se tla dira gore batswadi ba gago ba go bote.”—Sirvan.
Ke neng moo go swanetšego go ka romela molaetša
;-) Phetha e sa le pele gore o tla diriša founo ya gago neng. Ngwanenyana yo a bitšwago Olivia o re: “
Ga ke diriše founo ge ke le tafoleng nakong ya dijo goba ge ke bala. Ge ke le dibokeng tša Bokriste ke a e tima e le gore ke se lekege go e lebelela.”
;-) Naganela ba bangwe. (Bafilipi 2:4) O se ngwale melaetša mola ka lehlakoreng le lengwe o leka go swara ditaba le motho yo mongwe.
“Ke ipeetše melao ya gore ga ke ngwale melaetša ge ke na le sehlopha sa bagwera ntle le ge e ba go nyakega. E bile ga ke fane ka dinomoro tša ka go batho bao ke sa ba tlwaelago.”—Janelly.
Ithute ka mo go oketšegilego
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.

robotstxt: allowed

filter: keep


text:
PONO YA BEIBELE
Tlholo
Na Modimo o hlodile lefase ka matšatši a tshela feela a diiri tše 24 bjalo ka ge borathutatlholo ba bangwe ba bolela?
“Mathomong Modimo o hlodile magodimo le lefase.”—Genesi 1:1.
SEO BEIBELE E SE BOLELAGO
Bjalo ka ge Genesi 1:1 e bolela, Modimo o hlodile legohle, go akaretša le lefase, kgalekgale, e lego “mathomong.” Thutamahlale ya mehleng yeno e dumelelana le taba ya gore legohle le na le mathomo. Tlhaloso ya morago bjale ya tša thutamahlale e šišinya gore legohle le na le nywaga e ka bago e dibilione tše 14.
Gape Beibele e hlalosa “matšatši” a tshelelago a tlholo. Lega go le bjalo, ga e bolele gore a e be e le matšatši a diiri tše 24. (Genesi 1:31) Ge e le gabotse, Beibele e diriša lentšu “letšatši” go šupa go dinako tša botelele bjo bo sa swanego. Ka mohlala, e bitša nako ka moka ya tlholo gore ke “[letšatši] leo ka lona Jehofa Modimo a dirilego legodimo le lefase.” (Genesi 2:4) Go bonagala “matšatši” a a tlholo a ile a tšea nywaga e dikete tše dintši.—Psalme 90:4.
LEBAKA LEO KA LONA GO TSEBA SEO GO LEGO BOHLOKWA
Dikgopolo tše di fošagetšego tša borathutatlholo di ka dira gore o hlokomologe Beibele ka mo go feletšego. Ka lehlakoreng le lengwe, ge e ba ruri Beibele e hupere pego e ka botwago mabapi le tlholo, gona o tla holwa ke bobolokelo bja yona bja “bohlale.”—Diema 3:21.
Na Modimo o dirišitše tlhagelelo go bopa dilo tšeo di phelago lefaseng?
“Modimo . . . a re: ‘Anke lefase le tšweletše diphedi go ya ka mehuta ya tšona.’”—Genesi 1:24.
SEO BEIBELE E SE BOLELAGO
Modimo ga se a bopa dilo tše di phelago di le ka sebopego se bonolo gomme ka morago a di dumelela gore di fetogele dibopegong tše di raraganego kudu. Go e na le moo, o bopile “mehuta” ya motheo e raraganego ya dimela le diphoofolo, tšeo ka morago di ilego tša ikatiša “go ya ka mehuta ya tšona.” (Genesi 1:11, 21, 24) Mogato wo, woo o sa tšwelago pele le lehono, o feleleditše ka gore lefase le tlale ka “mehuta” e swanago ya dilo tšeo di phelago tšeo Modimo a di bopilego mathomong.—Psalme 89:11.
Beibele ga e bolele gore go ka ba le phapano e kaakang mohuteng o tee wa diphedi, le ge seo se ka bakwa ke ge diphoofolo tša mohuta woo di ka tswadišana gomme tša tlwaela go phela tikologong ya tšona. Le ge ba bangwe ba tšea go tlwaela tikologo mo go bjalo e le sebopego se itšego sa tlhagelelo, ga go na mohuta o mofsa wa dilo tšeo di phelago woo o bago gona. Nyakišišo ya mehleng yeno e thekga kgopolo ya gore magoro a motheo a dimela le diphoofolo a fetogile ganyenyane lebakeng la nako e telele kudu.
LEBAKA LEO KA LONA GO TSEBA SEO GO LEGO BOHLOKWA
Go nepagala ga Beibele ka tša thutamahlale tabeng ya go hlalosa “mehuta” ya motheo ya dilo tšeo di phelago go tiiša go botega ga yona dilong tše dingwe, go akaretša histori le boporofeta.
Dilo tšeo legohle le dirilwego ka tšona di tšwa kae?
“Nna ka diatla tša ka ke phurolotše magodimo.”—Jesaya 45:12.
SEO BEIBELE E SE BOLELAGO
Modimo ke Mothopo wa matla ao a sa felego. (Jobo 37:23) Se se bohlokwa ka gobane borathutamahlale ba ithutile gore matla a ka kgona go fetošwa go ba selo. Beibele e re Modimo ka boyena ke Mothopo wa “matla a magolo” ao a tšweleditšego legohle. (Jesaya 40:26) Modimo o holofetša gore o tla diriša matla a gagwe bakeng sa go dira gore tlholo ya gagwe e dule e le gona, ka gobane ge Beibele e bolela ka letšatši, kgwedi le dinaledi, e re: “[Modimo] o dira gore di dule di le gona ka mo go sa felego.”—Psalme 148:3-6.
LEBAKA LEO KA LONA GO TSEBA SEO GO LEGO BOHLOKWA
Setsebi sa dinaledi e lego Allan Sandage se kile sa re: “Thutamahlale ga e kgone go araba dipotšišo tše di tseneletšego kudu. Ge o thoma go botšiša lebaka la go ba gona ga selo se itšego go e na le gore se se be gona, o ba ka kua ga thutamahlale.” Beibele ga e hlalose feela tlholo ka tsela yeo e dumelelanago le thutamahlale eupša e araba le dipotšišo tšeo thutamahlale e sa kgonego go di araba—tše bjalo ka e rego, Morero wa Modimo ka lefase le batho ke ofe? *
^ ser. 16 Bakeng sa tsebišo e oketšegilego, bona kgaolo 3 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Modimo ke Mang?
Na Modimo o na le leina le gona na o na le taba le rena?


text:
KAROLO 5
Bodiredi bja Jesu bja ka Morago ka Bohlabela bja Jorodane
“Ba bantši ba dumela go yena.”—Johane 10:42
KAROLONG YE
KGAOLO 82
Bodiredi bja Jesu Kua Perea
Jesu o hlalosetša batheetši ba gagwe seo se nyakegago gore motho a hwetše phološo le lebaka leo ka lona ba bantši ba tlago go palelwa. Keletšo ya gagwe e be e le bohlokwa kgale. Go thwe’ng ka lehono?
KGAOLO 83
Go Laletša Batho Dijong
—Modimo o Laletša Bomang?
Ge Jesu a eja legaeng la Mofarisei, o nea seswantšho sa mabapi le selalelo se segolo. O ruta batho ba Modimo ka moka thuto e bohlokwa. Ke thuto efe?
KGAOLO 84
Boikarabelo bjo Bogolo bja go ba Morutiwa
Go ba morutiwa wa Kriste ke boikarabelo bjo bogolo. Jesu o hlalosa ditaba ka botlalo mabapi le seo se akaretšwago tabeng ye. Ba bangwe bao e bego e tla ba balatedi ba gagwe ba ka makatšwa ke seo a se bolelago.
KGAOLO 85
Go Thabela Modiradibe yo a Itsholago
Bafarisei le bamangwalo ba sola Jesu ge a dirišana le batho feela. Ge ba mo sola, Jesu o arabela ka go diriša seswantšho go bontšha kamoo Modimo a lebelelago badiradibe.
KGAOLO 86
Morwa yo a Bego a Timetše o a Boa
Re ka ithuta dithuto dife seswantšhong sa Jesu sa mabapi le morwa wa lehlaswa?
KGAOLO 87
Rulaganya e sa le Pele
—Diriša Bohlale bjo bo Holago
Jesu o diriša seswantšho sa mabapi le molaodi wa ntlo yo a nago le maano le bomenetša go ruta therešo e makatšago.
KGAOLO 88
Phetogo Maemong a Mohumi le a Latsaro
Senotlelo sa go kwešiša seswantšho sa Jesu ke go tseba baanegwathwadi ba babedi bao go bolelwago ka bona.
KGAOLO 89
O Ruta Kua Perea a le Tseleng a Eya Judea
O gatelela seka seo se ka re thušago go lebalela ba bangwe gaešita le bao ba re senyetšago leboelela.
KGAOLO 90
“Ke Nna Tsogo le Bophelo”
Jesu o be a era go re’ng ge a be a re bao ba dumelago go yena ‘ba ka se ke ba hwa le gatee’?
KGAOLO 91
Latsaro o a Tsošwa
Dikarolo tše pedi tše bohlokwa tša tiragalo ye di palediša baganetši ba Jesu go gana mohlolo wo.
KGAOLO 92
Go Balephera ba Lesome ba Fodišitšwego, go Leboga o Tee
Monna yo a fodišitšwego ga a leboge Jesu feela eupša o leboga le motho yo mongwe gape.
KGAOLO 93
Morwa wa Motho o tla Utollwa
Go ba gona ga Kriste go tla etša legadima bjang?
KGAOLO 94
Dinyakwa tše Pedi tše Bohlokwa
—Thapelo le Boikokobetšo
Seswantšhong sa gagwe sa mabapi le moahlodi yo a sa lokago le mohlologadi, Jesu o gatelela bohlokwa bja seka se itšego.
KGAOLO 95
O Ruta ka Tlhalo le go Rata Bana
Jesu ga a lebelele bana ka tsela yeo barutiwa ba gagwe ba ba lebelelago ka yona. Ka baka la’ng?
KGAOLO 96
Jesu o Araba Mmuši yo a Humilego wa Lesogana
Ke eng seo se tutueletšago Jesu go bolela gore go bonolo gore kamela e tsene ka lešoba la nalete ya go roka go e na le gore mohumi a tsene Mmušong wa Modimo?
KGAOLO 97
Seswantšho sa Mabapi le Bašomi Serapeng sa Merara
Ba pele e ba ba mafelelo bjang gomme ba mafelelo e ba ba pele bjang?
KGAOLO 98
Baapostola ba Tsoma Maemo Gape
Jakobo le Johane ba kgopela maemo a kgethegilego Mmušong, eupša ga se bona feela.
KGAOLO 99
Jesu o Fodiša Difofu le go Thuša Sakeo
Dipego tša Beibele tšeo di kwagalago eka di a ganetšana tša mabapi le ge Jesu a fodiša sefofu kgauswi le Jeriko di ka dumelelanywa bjang?
KGAOLO 100
Seswantšho sa Gagwe sa Mabapi le Dimina tše Lesome
Jesu o be a era go re’ng ge a re: “Mang le mang yo a nago le selo, o tla newa mo go oketšegilego, eupša yo a se nago selo, o tla amogwa gaešita le seo a nago le sona”?


text:
Kamoo re ka Dulago re na le Moya wa Boikgafo
“Ge e ba motho le ge e le ofe a nyaka go ntšhala morago, a a itatole.”—MAT. 16:24.
1. Jesu o beile bjang mohlala o phethagetšego wa boikgafo?
GE Jesu a be a le mo lefaseng, o ile a bea mohlala o phethagetšego wa boikgafo. O be a etiša pele go dira thato ya Modimo go e na le go dira dilo tšeo a bego a di kganyoga le go di rata. (Joh. 5:30) Ka go botega go fihla lehung koteng ya tlhokofatšo, o ile a bontšha gore moya wa gagwe wa boikgafo o be o se na tekanyo.—Bafil. 2:8.
2. Re ka bontšha bjang moya wa boikgafo, gona ke ka baka la’ng re swanetše go dira bjalo?
2 Ka ge re le balatedi ba Jesu, le rena re swanetše go bontšha moya wa boikgafo. Go bolela’ng go ba le moya wa boikgafo? Ka boripana, go bolela go ikemišetša go tlogela go dira dilo tšeo re di ratago e le gore re thuše ba bangwe. Ka mantšu a mangwe, boikgafo bo fapana le boithati. (Bala Mateo 16:24.) Moya wa boikgafo o ka re thuša go etiša dikgahlego tša ba bangwe pele. (Bafil. 2:3, 4) Ge e le gabotse, Jesu o rutile gore moya wa boikgafo ke senyakwa se segolo borapeding bja rena. Bjang? Lerato la Bokriste, leo le re tutueletšago go ikgafa, ke leswao la barutiwa ba therešo ba Jesu. (Joh. 13:34, 35) Le gona nagana ka ditšhegofatšo tšeo re di thabelago ka baka la ge re le karolo ya borwarre bja lefase ka bophara bjoo bo bonagatšago moya wo wa boikgafo!
3. Ke’ng seo se ka dirago gore re kgaotše go bontšha moya wa boikgafo?
3 Lega go le bjalo, go na le lenaba leo le ka dirago gore re kgaotše go bontšha moya wa boikgafo re sa hlokomele. Lenaba leo ke tshekamelo ya rena ya go ba le boithati. Nagana kamoo Adama le Efa ba bontšhitšego moya wo wa boithati. Efa o tutueditšwe ke boithati gore a nyake go swana le Modimo. Monna wa gagwe o bontšhitše boithati ka go nyaka go mo kgahliša. (Gen. 3:5, 6) Ka morago ga gore Diabolo a hlanoše Adama le Efa borapeding bja therešo, o ile a tšwela pele a leka batho gore ba be le boithati. O ile a ba a diriša leano leo ge a be a leka Jesu. (Mat. 4:1-9) Mehleng yeno, Sathane o atlegile go arošeng batho ba bantši, a ba dira gore ba bonagatše boithati ka ditsela tše dintši. Re swanetše go ntšha mahlo dinameng ka gobane moya wo woo o iphilego matla wa boithati o ka re fetela.—Baef. 2:2.
4. (a) Na go a kgonega gore gona bjale re fediše boithati? Hlalosa. (b) Re tlo ahlaahla dipotšišo dife?
4 Boithati bo ka swantšhwa le rusi yeo e jago tšhipi. Ge e ba sedirišwa seo se dirilwego ka tšhipi se na le monola e bile se bethwa ke moya letšatši le letšatši, se ka thoma go rusa. Kotsi ke go hlokomologa rusi yeo, wa e tlogela e keka go fihlela e senya sedirišwa seo goba e dira gore se se sa šoma. Ka mo go swanago, gaešita le ge gona bjale re ka se kgone go fediša go se phethagale ga rena le moya wa boithati, re swanetše go phafogela dikotsi tša moya woo gomme re tšwele pele re o lwantšha. (1 Bakor. 9:26, 27) Re ka lemoga bjang gore re thoma go ba le boithati? Gona re ka dira’ng gore re be le moya wa boikgafo kutšwanyana?
DIRIŠA BEIBELE GO BONA GE E BA O NA LE BOITHATI
5. (a) Beibele e swana bjang le seipone? (Bona seswantšho seo se lego mathomong a sehlogo.) (b) Ke’ng seo re sa swanelago go se dira ge re itlhahloba go bona ge e ba re na le boithati?
5 Go fo swana le ge re ka diriša seipone go ipona, re ka diriša Beibele go bona motho yo re lego yena ka gare gomme ra lokiša bošaedi le ge e le bofe bjo re bo hwetšago. (Bala Jakobo 1:22-25.) Lega go le bjalo, seipone se tla re thuša gore re ipone gabotse ge feela re se diriša ka tsela ya maleba. Ka mohlala, ge re ka itebelela seiponeng ka lepotlapotla, re ka fo se bone bošaedi bjo itšego bjo bonyenyane bjoo go lego bohlokwa gore re bo lokiše. Goba ge e ba re ka lebelela seiponeng re eme ka thoko, re ka bona motho yo mongwe. Ka mo go swanago, e le gore re diriše Beibele go bona bothata bja go swana le boithati, ga se ra swanela go fo e kga ka godimo goba go e balela go bona diphošo tša ba bangwe.
6. Re “phegelela” bjang molao o phethagetšego?
6 Ka mohlala, re ka bala Lentšu la Modimo ka mehla, gaešita le letšatši le letšatši eupša ra se lemoge gore re thoma go ba le moya wa boithati. Seo se kgonega bjang? Nagana ka se: Papišong ya Jakobo ya mabapi le seipone, bothata ga se gore motho yoo o paletšwe ke go itebeledišiša. Jakobo o ngwadile gore motho yoo “o a itebelela.” Jakobo mo o dirišitše lentšu la Segerika leo le bolelago go itlhahloba ka mo go tseneletšego goba go lebeledišiša selo ka kelohloko. Bjale bothata bja motho yo e be e le eng? Jakobo o tšwetše pele ka gore: “A tloga a lebala ka bjako mohuta wa motho yo a lego yena.” Ee, o ile a tloga seiponeng ntle le go lokiša bothata bjo a bo bonego. Go fapana le seo, motho yo bohlale ga a fo ‘lebeledišiša molaong o phethagetšego,’ eupša e bile o a “o phegelela.” Go e na le gore a lebale molao o phethagetšego wa Lentšu la Modimo, o dula a latela dithuto tša wona ka mehla. Jesu o boletše ntlha e swanago ge a be a re: “Ge e ba le dula lentšung la ka, gona le barutiwa ba ka e le ka kgonthe.”—Joh. 8:31.
7. Re ka diriša Beibele bjang go bona ge e ba re na le mekgwa ya boithati?
7 Ka gona, e le gore o kgone go lwantšha mekgwa le ge e le efe ya boithati, o swanetše go thoma pele ka go bala Lentšu la Modimo ka kelohloko. Se se ka go thuša go lemoga moo o swanetšego go lokiša gona. Eupša ga se wa swanela go dira seo feela. O swanetše go nwelela Lentšung la Modimo ka go dira nyakišišo. Ka morago ga gore o bale pego e itšego ya Beibele, naganišiša ka dipotšišo tša go swana le tše di rego: ‘Nna nkabe ke ile ka dira’ng boemong bjo? Na nkabe ke ile ka dira se se nepagetšego?’ Sa bohlokwa le go feta ke gore ka morago ga gore o naganišiše ka seo o se badilego, katanela go se diriša. (Mat. 7:24, 25) Anke re ahlaahleng kamoo re ka dirišago pego ya mabapi le Kgoši Saulo le ya moapostola Petro go re thuša go dula re na le moya wa boikgafo.
ITHUTE MOHLALENG WA TEMOŠO WA KGOŠI SAULO
8. Saulo o be a na le boemo bofe bja kgopolo ge a be a thoma go buša, gona seo o se bontšhitše bjang?
8 Kgoši Saulo wa Isiraele ke mohlala wa temošo go rena wa kamoo moya wa boithati o ka senyago moya wa rena wa boikgafo. Saulo o thomile go buša a na le boipoetšo e bile a ikokobeditše. (1 Sam. 9:21) O ile a gana go otla Baisiraele bao ba ilego ba bolela gampe ka pušo ya gagwe, gaešita le ge a ka be a ile a bona a na le lebaka la go dira bjalo ka ge a be a kgethilwe ke Modimo gore e be kgoši. (1 Sam. 10:27) Kgoši Saulo o ile a amogela tlhahlo ya moya wa Modimo ka go etelela pele Baisiraele ntweng yeo ba ilego ba e fenya ge ba be ba elwa le Baamoni. Ka morago ga moo, ka boikokobetšo o ile a iša tumišo go Jehofa bakeng sa phenyo yeo.—1 Sam. 11:6, 11-13.
9. Go tlile bjang gore Saulo a thome go ba le moya wa boithati?
9 Ka morago Saulo o ile a thoma go ba le boithati le boikgantšho, go swana le rusi yeo e jago tšhipi. Ka morago ga gore a fenye Baamaleke, o ile a etiša dikgahlego tša gagwe pele go e na le go kwa Jehofa. Modimo o be a mo laetše gore a fediše dilo ka moka, eupša ka megabaru Saulo a itšeela tšona. Le gona Saulo ka boikgantšho o ile a ikagela segopotšo. (1 Sam. 15:3, 9, 12) Ge moporofeta Samuele a be a mmotša gore Jehofa ga se a kgahlišwa ke seo, Saulo o ile a leka go itokafatša ka go bolela gore o phethile tše dingwe tša ditaelo tša Modimo a ba a rweša ba bangwe molato bakeng sa diphošo tša gagwe. (1 Sam. 15:16-21) Go oketša moo, boikgantšho bo ile bja dira gore Saulo a tshwenyege kudu ka go amogelwa ke batho go e na le go kgahliša Modimo. (1 Sam. 15:30) Re ka diriša bjang pego ya mabapi le Saulo e le seipone go re thuša go dula re na le moya wa boikgafo?
10, 11. (a) Phihlelo ya Saulo e re ruta’ng mabapi le go dula re na le moya wa boikgafo? (b) Re ka phema bjang go latela mohlala o mobe wa Saulo?
10 Sa pele, phihlelo ya Saulo e re bontšha gore re ka se nape re nama maoto, ra ipotša gore ka ge re kile ra bontšha moya wa boikgafo, go ra gore re tla fo tšwela pele re o bontšha. (1 Tim. 4:10) Gopola gore Saulo o kile a kwa le go amogelwa ke Modimo ka nako e itšego, eupša a palelwa ke go lahla mekgwa ya boithati yeo a bego a šetše a na le yona. Mafelelong Jehofa o ile a tloša Saulo gore e se sa ba kgoši ka baka la go se kwe ga gagwe.
11 Sa bobedi, re swanetše go itlhokomela gore re se šetše feela dikarolo tša bophelo tšeo go tšona re dirago gabotse gomme ra hlokomologa tšeo re swanetšego go di lokiša. Seo se tla fo itshwanela le go diriša seipone go bona diaparo tša rena tše mpsha mola re hlokomologa ditšhila tšeo re nago le tšona sefahlegong. Le ge re ka se nape re swana le Saulo ka boikgantšho, re swanetše go katanela go phema selo le ge e le sefe seo se ka re lebišago mokgweng wo o mobe. Ge re newa keletšo, anke re se ke ra itokafatša, ra nyenyefatša phošo ya rena goba ra rweša ba bangwe molato. Go e na le gore re swane le Saulo, go kaone kudu gore re amogele keletšo ka diatla tše pedi.—Bala Psalme 141:5.
12. Moya wa boikgafo o ka re thuša bjang ge e ba re ka dira sebe se segolo?
12 Lega go le bjalo, go thwe’ng ge e ba re ka dira sebe se segolo? Saulo o be a nyaka go šireletša seriti sa gagwe, e lego seo se ilego sa mo šitiša go lokiša tswalano ya gagwe le Jehofa. Go fapana le seo, moya wa boikgafo o ka re thuša go fenya go lewa ke dihlong gomme ra tsoma thušo yeo re e hlokago. (Die. 28:13; Jak. 5:14-16) Ka mohlala, ngwanabo rena yo mongwe o ile a thoma go bogela diswantšho tše di kgothaletšago bootswa ge a be a na le nywaga e 12 gomme a tšwela pele a di bogela ka sephiring ka nywaga ya ka godimo ga e lesome. O re: “Go be go le thata kudu gore ke botše mosadi wa ka le bagolo seo ke bego ke dutše ke se dira. Eupša ka ge gona bjale ke ba boditše, ke kwa eka ke rotšwe morwalo o boima magetleng a ka. Ba bangwe ba bagwera ba ka ba ile ba nyama ge ke be tlošwa gore ke se sa ba mohlanka wa bodiredi, go le bjalo ka ge eka ke ba swabišitše. Lega go le bjalo, ke a tseba gore gona bjale Jehofa o thabišwa kudu ke tirelo ya ka go feta ge ke be ke sa bogela diswantšho tše di kgothaletšago bootswa, e bile tsela yeo yena a ntebelelago ka yona ke yona ya bohlokwa.”
PETRO O ILE A FENYA BOITHATI
13, 14. Petro o ile a bonagatša bjang mekgwa ya boithati?
13 Moapostola Petro o ile a bontšha moya wa boikgafo ge Jesu a be a mo tlwaetša. (Luka 5:3-11) Lega go le bjalo, o ile a swanelwa ke go lwantšha mekgwa ya boithati. Ka mohlala, o ile a galefa ge moapostola Jakobo le moapostola Johane ba be ba itsomela maemo a phagamego kgauswi le Jesu Mmušong wa Modimo. Mohlomongwe Petro o ile a nagana gore se sengwe sa ditulo tšeo ke sa gagwe ka gobane Jesu o be a šetše a boletše gore Petro o be a tla amogela kabelo e kgethegilego. (Mat. 16:18, 19) Go sa šetšwe gore boemo e be e le bofe, Jesu o ile a lemoša Jakobo le Johane gotee le Petro le baapostola ba bangwe ka moka gore ka boithati ba se leke go “buša” bana babo bona.—Mar. 10:35-45.
14 Gaešita le ka morago ga gore Jesu a leke go phošolla boemo bja Petro bja kgopolo, Petro o ile a tšwela pele a lwantšhana le kamoo a bego a itebelela ka gona. Ge Jesu a be a botša baapostola gore ba be ba tla mo tlogela ka nakwana, Petro o ile a nyatša baapostola ba bangwe gomme a iphagamiša ka go bolela gore yena o be a tla dula a botega. (Mat. 26:31-33) Lega go le bjalo, go ipota ga gagwe e be e le ga lefeela ka gore bjona bošegong bjoo o ile a palelwa ke go bontšha moya wa boikgafo. Petro o ile a latola Jesu ka makga a mararo e le ge a nagana gore o a itšhireletša.—Mat. 26:69-75.
15. Ke ka baka la’ng mohlala wa bophelo bja Petro o kgothatša?
15 Go sa šetšwe go katana moo ga gagwe le go palelwa, bophelo bja Petro ke mohlala o kgothatšago. Ka go dira boiteko le ka thušo ya moya o mokgethwa wa Modimo, Petro o ile a kgona go fenya mekgwa ya gagwe e fošagetšego gomme a bontšha boitshwaro le lerato la boikgafo. (Bagal. 5:22, 23) O ile a kgotlelela diteko tše dikgolo tšeo di fetago tše a kilego a palelwa go tšona pejana. O ile a bontšha boikokobetšo tseleng yeo a ilego a itshwara ka yona ge moapostola Paulo a be a mo kgalemela pele ga batho. (Bagal. 2:11-14) Le gona, ka morago ga gore Petro a kgalemelwe, ga se a ka a boloka sekgopi, a ikwa eka Paulo o mo theošitše seriti. Petro o ile a tšwela pele a rata Paulo. (2 Pet. 3:15) Mohlala wa Petro o ka re thuša go hlagolela moya wa boikgafo.
16. Re ka bontšha bjang moya wa boikgafo maemong a thata?
16 Nagana kamoo wena o arabelago ka gona ge go le thata. Ge Petro le baapostola ba bangwe ba be ba golegilwe gomme ba otlilwe ka dikgati ka baka la modiro wa bona wa boboledi, ba ile ba thaba “gobane ba be ba tšerwe e le ba ba swanelwago ke go hlomphollwa ka baka la leina la [Jesu].” (Dit. 5:41) Le wena o ka lebelela go tlaišwa e le sebaka sa gore o ekiše Petro gomme o latele mohlala wa Jesu ka go bontšha moya wa boikgafo. (Bala 1 Petro 2:20, 21.) Go lebelela dilo ka tsela ye go tla go thuša le ge bagolo ba go neile tayo. Latela mohlala wa Petro go e na le go kgopišega.—Mmo. 7:9.
17, 18. (a) Ke’ng seo re ka ipotšišago sona ka dipakane tša rena tša moya? (b) Re ka dira’ng ge e ba re lemoga gore re na le moyana wa boithati ka dipelong tša rena?
17 Le gona mohlala wa Petro o ka go hola le tabeng ya dipakane tša moya. O ka phegelela dipakane tše bjalo ka tsela yeo e bontšhago gore o na le moya wa boikgafo. Eupša o itlhokomele gore go di phegelela moo ga go go dire gore o thome go rata maemo. Ka gona ipotšiše gore: ‘Na ke kganyoga go kaonefatša tirelo ya ka go Jehofa goba go e oketša feela ka gobane ke nyaka go tuma goba go ba le maemo, go etša ge go ka ba go bile bjalo ka Jakobo le Johane ge ba be ba botša Jesu kgopelo ya bona?’
18 Ge e ba o lemoga gore go na le moyana wa boithati ka pelong ya gago, kgopela Jehofa gore a go thuše go lokiša boemo bja gago bja kgopolo le maikwelo; ke moka o katanele go nagana ka go tumiša yena e sego go itumiša. (Ps. 86:11) E bile o ka phegelela dipakane tšeo di ka se dirego gore o retwe ke batho ba bangwe. Ka mohlala, o ka hlagolela kutšwanyana dika tše itšego tšeo di enywago ke moya tšeo o thatafalelwago ke go di bonagatša. Goba ge e ba o lokišetša dikabelo tša gago tša dibokeng ka bokgwari eupša o sa tšee karolo ka botlalo go hlwekišeng Holo ya Mmušo, o ka ipeela pakane ya go diriša keletšo yeo e lego go Baroma 12:16.—Bala.
19. Re ka dira’ng gore re se nyamišwe ke seo re se bonago seiponeng sa Lentšu la Modimo?
19 Ge re itebeledišiša seiponeng sa Lentšu la Modimo gomme re bona diphošo, gaešita le maswao a gore re na le boithati, re ka nyama. Ge e ba seo se ka go diragalela, naganišiša ka motho yo bohlale yoo Jakobo a boletšego ka yena papišong ya gagwe. Jakobo ga se a gatelela kamoo motho yoo a ilego a akgofela go lokiša diphošo tšeo a di lemogilego goba gaešita le gore o ile a kgona go di lokiša ka moka; go e na le moo, Jakobo o re motho yoo o ile a “phegelela molaong o phethagetšego.” (Jak. 1:25) Motho yoo o ile a gopola seo a se bonego seiponeng gomme a tšwela pele a se lokiša. Ee, dula o na le pono e botse ka wena le pono e lekalekanego ka mafokodi a gago. (Bala Mmoledi 7:20.) Tšwela pele o lebeledišiša molaong o phethagetšego gomme o katanele go dula o na le moya wa boikgafo. Jehofa o ikemišeditše go go thuša go etša ge a thušitše bana beno ba bantši bao le bona ba sa phethagalago. Modimo o tla go amogela le go go šegofatša ge e ba o tšwela pele o bontšha moya wa boikgafo.


text:
TABA YA LETLAKALALA LA KA NTLE | NA O LAOLA BOPHELO BJA GAGO?
Tlhohlo: Maemo ao o ka se Kgonego go a Fetoša
NA O lebeletšane le bolwetši bjo šoro? tlhalo? goba o hlokofaletšwe ke motho yo o mo ratago? Ge o lebeletšane le boemo bjoo o ka se kgonego go bo fetoša, o ka ikwa o kgakgetšwe e bile o duma eka dilo di ka fetoga. O ka dira’ng gore o kgone go laola bophelo bja gago gape?
MOHLALA WA KA BEIBELENG: PAULO
Moapostola Paulo o ile a sepela maeto a mantši e le moromiwa yo a fišegago wa lekgolong la pele la nywaga. Eupša maeto a gagwe a ile a kgaotša ge a be a swarwa ka tsela yeo e sego ya toka gomme a golegwa ntlong moo a bego a hlokometšwe ke bahlapetši ka nywaga e mebedi. Go e na le go dumelela seo se mo nyamiša, Paulo o ile a tsepamiša kgopolo go seo a bego a kgona go se dira. O ile a diriša Beibele go thuša le go kgothatša ka moka bao ba bego ba mo etela. O ile a ba a ngwala mangwalo a mmalwa ao ga bjale e lego karolo ya Beibele.—Ditiro 28:30, 31.
SEO ANJA A SE DIRAGO
Bjalo ka ge go boletšwe sehlogong seo se fetilego, Anja ga a kgone go tšwa ka gae. O re: “Bophelo bja ka bo fetogile ga e sa le go hwetšwa gore ke na le bolwetši bja kankere. Ga bjale ke šetša boemo bja ka bja tša maphelo, gomme ga ke sa šoma e bile ga ke sa kgona go fetša nako le bagwera.” Anja o lebeletšana bjang le maemo a gagwe ao a ka se kgonego go a fetoša? O re: “Go fetoša lenaneo la bophelo bja ka go nthušitše kudu. Ke etišitše dilo tša bohlokwa pele lenaneong la ka ke naganne ka mafokodi a ka. Se se dirile gore ke ikwe ke kgona go laola bophelo bja ka.”
“Ke ithutile gore go sa šetšwe gore maemo a ka a bjang, nna ke kgotsofalele seo ke nago le sona.”
SEO O KA SE DIRAGO
Ge e ba maemo ao o ka se kgonego go a fetoša a bonagala a laola bophelo bja gago, leka dilo tše di latelago:
Šetša seo o ka kgonago go se dira. Ka mohlala, o ka no se kgone go laola boemo bja gago bja tša maphelo ka mo go feletšego, eupša o ka itšhidulla, wa ja dijo tšeo di nago le phepo gomme wa khutša ka mo go lekanego.
Kgetha seo o nyakago go se fihlelela bophelong. Nyakišiša gore ke eng seo o ka se dirago e le gore ganyenyane-ganyenyane o fihlelele pakane yeo. Leka go fetša nako e nyenyane letšatši le lengwe le lengwe o šomela go fihlelela pakane ya gago.
Dira le ge e ka ba mešongwana yeo e dirago gore o ikwe o kgotsofetše e bile o thabile. Hlwekiša tafola ya ka kitšhing gomme o hlatswe dibjana. Apara gabotse. Thoma ka go dira mešomo ya bohlokwa mesong.
Eba le pono e botse ka boemo bja gago. Ka mohlala, na boemo bja gago bo dira gore o be le temogo ya kamoo o ka lebeletšanago le dipelaelo? Na o ka diriša temogo e bjalo go thuša ba bangwe?
Therešo e sa Fetogego: O ka no se kgone go laola maemo a gago, eupša o ka kgona go laola tsela yeo o arabelago ka yona.
Ithute ka mo go oketšegilego
Na Beibele e ka go Thuša ge o Swerwe ke Bolwetši bjo bo sa Alafegego?
Ee! Ithute ka megato e meraro yeo e ka go thušago go lebeletšana le bolwetši bjo bo sa alafegego.
Seo Beibele e se Bolelago ka Tlaišego
Na Modimo o na le taba le diteko tša rena le go kwa ga rena bohloko?


text:
Jesu—Moo a Tšwago Gona
“[Pilato] a buša a tsena ka ntlong ya mmuši a re go Jesu: ‘O tšwa kae?’ Eupša Jesu a se mo arabe.”—JOHANE 19:9.
MMUŠI wa Moroma Pontio Pilato o ile a botšiša potšišo yeo ge Jesu a be a sekišetšwa bophelo bja gagwe. * Pilato o be a tseba gore Jesu o be a etšwa karolong efe ya Isiraele. (Luka 23:6, 7) O be a tseba le gore Jesu e be e se motho yo a tlwaelegilego. Na Pilato o be a ipotšiša ge e ba Jesu a kile a phela pele? Na ruri mmuši yo wa moheitene o be a ikemišeditše go amogela therešo le go dira ka go dumelelana le yona? Go sa šetšwe gore maikemišetšo a gagwe e be e le afe, Jesu o ile a gana go araba gomme go se go ye kae go ile gwa bonagala gore Pilato o be a kgahlegela maemo a gagwe kudu go e na le go kgahlegela therešo le toka.—Mateo 27:11-26.
Re thabišwa ke go tseba gore bao ba tlogago ba nyaka go tseba moo Jesu a tšwago gona ba ka hwetša karabo gabonolo. Beibele e hlalosa mathomo a Jesu Kriste ka botlalo. Ela hloko dintlha tše di latelago.
Moo a belegetšwego gona
Dikakanyetšo tša mehleng yeno di bontšha gore Jesu o ile a belegelwa maemong a bobotlana motseng wa Betlelehema kua Judea mathomong a lehlabula la ngwaga woo ga bjale o tsebjago e le 2 B.C.E. Taelo ya go ngwadišwa ga batho yeo e ntšhitšwego ke Kesara Augustose e ile ya gapeletša Maria, mmago Jesu, yoo “a bego a le kgauswi le go belega,” le monna wa gagwe Josefa gore ba tšee leeto la go ya Betlelehema, lefelo la bagologolo ba Josefa. Ka ge ba be ba se ba hwetša lefelo la marobalo motseng woo o bego o tletše batho, balekane ba ba ile ba swanelwa ke go diriša setala, moo Jesu a ilego a belegelwa gona gomme ba mo latša legopong.—Luka 2:1-7.
Nywagakgolo pejana, boporofeta bja Beibele bo be bo boletše e sa le pele ka lefelo leo Jesu a tlago go belegelwa go lona ka gore: “Wena Betlelehema Efurata, wena o lego yo monyenyane kudu gare ga metse ya Juda, go wena go tla tšwa yo e tlago go ba mmuši wa Isiraele.” * (Mika 5:2) Go bonagala Betlelehema e be e le e nyenyane go ka balwa le metse ya nageng ya Juda. Lega go le bjalo, motsana wo o be o tla ba le tokelo ya moswananoši. Mesia, goba Kriste, yo a holofeditšwego o be a tla tšwa Betlelehema.—Mateo 2:3-6; Johane 7:40-42.
Moo a godišeditšwego gona
Ka morago ga go dula lebakanyana kua Egipita, lapa labo Jesu le ile la khudugela Natsaretha, motse wa profenseng ya Galilea woo o ka bago dikhilomithara tše 96 ka leboa la Jerusalema. Ka nako yeo, Jesu o be a ena le nywaga ya ka tlase ga e meraro. Jesu o goletše lapeng le legolo, mohlomongwe maemong a tlasana, lefelong le le lebotse leo go lona balemi, badiši le barei ba dihlapi ba bego ba swaregile ka mešomo ya bona.—Mateo 13:55, 56.
Beibele e be e boletše nywagakgolo e sa le pele gore Mesia e be e tla ba “Monatsaretha.” Mongwadi wa Ebangedi e lego Mateo o re lapa labo Jesu le ile la tla go dula “Natsaretha, e le gore go tle go phethagale seo se bego se boletšwe ka baporofeta ge ba re: ‘O tla bitšwa Monatsaretha.’” (Mateo 2:19-23) Go bonagala leina Monatsaretha le tswalana le lentšu la Seheberu la “lehlogedi.” Go molaleng gore Mateo o be a bolela ka boporofeta bja Jesaya bjoo bo biditšego Mesia gore ke “lehlogedi” leo le tšwago go Jese, e lego seo se rago gore Mesia e be e tla ba setlogolwana sa Jese, tatago Kgoši Dafida. (Jesaya 11:1) Jesu ge e le gabotse e be e le setlogolwana sa Jese ka Dafida.—Mateo 1:6, 16; Luka 3:23, 31, 32.
Moo ge e le gabotse a tšwago gona
Beibele e ruta gore bophelo bja Jesu bo thomile kgale pele a ka belegelwa ka setaleng kua Betlelehema. Boporofeta bja Mika bjo bo tsopotšwego pejana, bo tšwela pele ka gore, Yoo “setlogo sa gagwe e lego sa mehla ya pele, matšatšing a bogologolo.” (Mika 5:2) Bjalo ka Morwa wa Modimo wa leitšibulo, Jesu e be e le sebopiwa sa moya legodimong pele a ka belegwa e le motho mo lefaseng. Jesu ka boyena o itše: “Ke theogile legodimong.” (Johane 6:38; 8:23) Seo se kgonegile bjang?
Ka moya o mokgethwa, Jehofa Modimo o ile a dira mohlolo ka go fetišetša bophelo bja Morwa wa gagwe wa legodimong ka popelong ya kgarebe ya Mojuda e lego Maria e le gore a ka belegwa e le motho yo a phethagetšego. * Mohlolo o bjalo o ka direga gabonolo ka matla a Modimo Ramatlaohle. Bjalo ka ge morongwa yo a bego a begela Maria ditaba a boletše, “go Modimo ga go mantšu ao a ka se phethagatšwego.”—Luka 1:30-35, 37.
Beibele e dira se se fetago go fo re botša mabapi le moo Jesu a tšwago gona. Diebangedi tše nne—Mateo, Mareka, Luka le Johane—di re botša mo gontši mabapi le kamoo a phetšego ka gona.
^ ser. 3 Bakeng sa tsebišo e oketšegilego mabapi le go swarwa ga Jesu le go sekišwa ga gagwe, bona sehlogo se se rego “Tsheko e Sehlogo Kudu Yeo e Kilego ya ba Gona,” go matlakala 18-22 a tokollo ye.
^ ser. 6 Go bonagala Efurata e le leina la pele la Betlelehema.—Genesi 35:19.
^ ser. 10 Jehofa ke leina la Modimo bjalo ka ge le utolotšwe ka Beibeleng.


text:
PHAFOGA! JANUARY 2014
Wepesaete ya Moswananoši
Na o ka rata go kwešiša Beibele gakaone goba go kaonefatša bophelo bja lapa la gago? Na o mofsa yo a nyakago keletšo? Wepesaete ya rena ya semmušo e swaretše yo mongwe le yo mongwe selo se sengwe.
Wepesaete ya Moswananoši
Itlwaelanye le Wepesaete ya rena gomme o bone kamoo wena le ba lapa la gago le ka holwago ke bohlale bja neng le neng bja ka Beibeleng.
Madireng a Lefase
Ditaba di akaretša: ditshwanelo tša bana dinageng tša Afrika tša ka borwa bja Sahara, go boifa go hlaselwa Inthaneteng kua Italy, go ata ga bafsa bao ba tšwilego mahlalagading bao ba ganago go hlatlošetšwa maemong a godimo mešomong kua Japane.
Setsebi sa Diphedi tše Dinyenyane se Hlalosa Tumelo ya Sona
Go raragana mo go sa letelwago ga dikhemikhale tša disele go dirile gore Feng-Ling Yang, e lego rathutamahlale wa kua Japane, a fetoše pono ya gagwe ka thuto ya tlhagelelo. Ka baka la’ng?
Kamoo o ka Fenyago Kgateletšo ya Dithaka
Kgateletšo ya dithaka e ka dira gore batho ba lokilego ba dire dilo tše mpe. Ke’ng seo o swanetšego go se tseba ka yona, le gona o ka lebeletšana bjang le yona?
Tlholo
Beibele e hlalosa “matšatši” a tshelelago ao ka ona Modimo a bopilego dilo tše di phelago. Na a e be e le matšatši a diiri tše 24?
Go Etela Italy
Italy e tsebja ka histori ya yona yeo e humilego, dilo tše di fapafapanego tšeo di bonwago le batho ba yona bao ba nago le bogwera. Ithute mo go oketšegilego ka naga ye gotee le mediro ya Dihlatse tša Jehofa moo.
Sephiri sa Bokgoni bja go Tšweletša Sekgomaretši ga Segokgo sa ka Gae
Bobi bja segokgo sa ka gae bo kgona go ba matla ge bo nyaka le go fokola ge bo nyaka. Hlahloba gore seo se direga bjang le gona ka lebaka lefe.


text:
MAY 20, 2015
UNITED STATES
Dihlatse tša Jehofa di Tsebiša ka Dikopano tša Tšona tša Selete tša “Ekiša Jesu!” Ditoropong tše 11 tša US
NEW YORK—Dihlatse tša Jehofa di tla thoma ka kopano ya tšona ya pele ya Selete ya “Ekiša Jesu!” nageng ya United States mesong ya Labohlano, May 22, 2015. Ditiragalo tše tša mahala di tla swarwa mafelobekeng mafelong a 11, go akaretša lefelo la histori la Stanley Theater yeo e lego Jersey City, New Jersey (seswantšho sa ka godimo). Dihlatse di letetše gore go tle batho ba ka godimo ga 41 000 letšatši le lengwe le le lengwe mafelong ao a 11 a kopano.
J. R. Brown, e lego mmoleledi wa Dihlatse tša Jehofa ntlongkgolo ya tšona Brooklyn, New York, o boletše gore: “Bohle bao ba amogetšego taletšo ya go tla kopano ya selete ba tla amogelwa ka borutho, gomme re dumela gore ba tla thaba ge ba tšere nako ya bona go tlo ba le rena. Dikopano tše tša Selete tša ‘Ekiša Jesu!’ tša matšatši a mararo di tla ba mabapi le dithuto tše matla tša Jesu tšeo di ka thušago batho ba mengwaga ka moka le ba maemo a fapafapanego.”
Dihlatse tša Jehofa di tla swara Dikopano tša Selete tša “Ekiša Jesu!” tše 5 000 dinageng tše 92 go tloga ga bjale go fihla ka January 2016. Lenaneo leo le rulagantšwego ke Sehlopha se Bušago sa Dihlatse tša Jehofa, le tla swarwa ka maleme a 347 go akaretša le a 55 a polelo ya diatla.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000


text:
TABA YA LETLAKALA LA KA NTLE | NA LEHU KE MAFELELO A DILO KA MOKA?
Go Lwantšha ga Batho Lehu
Lehu ke lenaba leo le boifišago. Re le lwantšha ka matla a rena ka moka. Re ka leka go se amogele ge le hlasela motho yo re mo ratago. Goba, ka baka la mafolofolo a bofsa, re ka nagana gore lehu le ka se tsoge le re hlasetše, e lego kgopolo ya go iphora yeo re e kgomarelago ka nako e itšego.
Ga go na batho ba bantši bao ba ilego ba nagana ka bophelo bjo bo sa felego go feta Bofarao ba bogologolo. Ba feditše karolo e kgolo ya bophelo bja bona—go akaretša le maphelo a bašomi ba dikete—ba leka go fenya lehu. Diphiramiti tšeo ba di agilego di hlatsela seo ba bego ba se fišegela—gaešita le go palelwa ga bona.
Babušiši ba China ba ile ba latela toro e swanago ya go se hwe, gaešita le ge ba dirile se ka tsela e fapanego—ka go diriša sehlare sa go telefatša bophelo sa boikgopolelo. Mmušiši Qin Shi Huang o ile a laela setsebi sa gagwe sa go telefatša bophelo gore se hwetše motswako wa maleatlana wo o bego o tla thibela lehu. Eupša metswako ya bona e mentši e be e na le mpholo wa mercury, gomme go ka direga gore o bolailwe ke o mongwe wa metswako yeo.
Lekgolong la bo-16 la nywaga C.E., go begilwe gore monyakišiši wa Mosepania e lego Juan Ponce de León o ile a sesa dihlakahlakeng tša Caribbean a nyakana le mothopo wa bofsa. O ile a utolla Florida, U.S.A., gomme a hwa nywaga e mmalwa ka morago ga go lwa le Maamerika a Setlogo. Le gona ga se gwa ka gwa hwetšwa mothopo wa bofsa.
Bofarao, babušiši le banyakišiši ka moka ba be ba nyaka go fenya lehu. Le gona ke mang mo go rena a bego a ka nyatša pakane ya bona, gaešita le ge re sa rate mekgwa yeo ba bego ba e diriša? Ge e le gabotse, ka moka ga rena re nyaka go tšwela pele re phela.
NA LEHU LE KA FENYWA?
Ke ka baka la’ng re sa nyake go hwa? Beibele e hlalosa lebaka. Ge e bolela ka Mmopi wa rena, Jehofa Modimo, * e re: “Selo se sengwe le se sengwe o se dirile e le se sebotse ka nako ya sona. O tsentše bosafelego dipelong tša batho.” (Mmoledi 3:11) Re ka rata go thabela dilo tše dibotse tša lefase ka mo go sa felego, e sego ka nywaga e 80 goba go feta moo. (Psalme 90:10) Se ke seo re se kganyogago go tšwa pelong.
Ke ka baka la’ng Modimo a tsentše “bosafelego” dipelong tša rena? Na e be e fo ba gore a re ferekanye? Le gatee. Ka mo go fapanego, Modimo o re holofetša gore lehu le tla fenywa. Beibele e bolela leboelela ka go fedišwa ga lehu le ka kholofetšo ya Modimo ya bophelo bjo bo sa felego.—Bona lepokisi le le sepedišanago le sehlogo se le le rego, “Go Fenya Lehu.”
Jesu Kriste o boletše ka mo go kwagalago gore: “Se se bolela bophelo bjo bo sa felego, gore ba tsebe wena Modimo a nnoši wa therešo le yo o mo romilego, Jesu Kriste.” (Johane 17:3) Ka gona ntwa kgahlanong le lehu ga se ya lefeela. Lega go le bjalo, Jesu o re kgonthišetša gore ke Modimo feela yo a ka fenyago ntwa ye bakeng sa rena.
^ ser. 9 Jehofa ke leina la Modimo bjalo ka ge le utolotšwe ka Beibeleng.


text:
“Le Dihlatse tša ka”
“‘Lena le dihlatse tša ka,’ o re’alo Jehofa.”—JES. 43:10.
1, 2. (a) Go ba hlatse go bolela’ng, gona mekero ya ditaba ya lefase le e paletšwe bjang o šoro tabeng ye? (b) Ke ka baka la’ng Jehofa a sa hloke thušo ya mekero ya ditaba gore e botše batho ka yena?
GO BA hlatse go bolela’ng? Pukuntšu e nngwe e re hlatse ke “motho yo a bonego tiragalo e itšego ke moka a e botša ba bangwe.” Ka mohlala, motseng wa Pietermaritzburg, Afrika Borwa, kuranta yeo ga bjale e bitšwago The Witness e na le nywaga ya ka godimo ga e 160 e gatišwa. Leina leo le a e swanela ka gobane morero wa kuranta ke go bega ka mo go nepagetšego ditiragalo tša mo lefaseng. Morulaganyi wa pele wa The Witness o ile a ikana ka gore kuranta ye e tla begela batho “therešo, therešo e feletšego, e sego se sengwe, eupša therešo.”
2 Eupša ka manyami, mekero ya ditaba ya lefase e hlokomologile wa go šiiša ditaba tša bohlokwa kudu historing gaešita le go di kgopamiša. Ga e botše batho therešo ka Modimo le ka seo a se dirilego. Eupša Jehofa, yena Mmuši yo a Phagamego wa legohle, ga a hloke thušo ya mekero ya ditaba gore e botše batho ka yena. Modimo o boletše ka moporofeta wa gagwe wa bogologolo e lego Hesekiele gore: ‘Ditšhaba di tla tseba gore ke nna Jehofa.’ (Hesek. 39:7) O na le Dihlatse tše e ka bago tše dimilione tše seswai tšeo di botšago batho ba ditšhaba ka moka ka yena le ka ditirišano tša gagwe le batho tša nakong e fetilego le tša gona bjale. Le gona lešaba le la Dihlatse le botša batho seo Modimo a holofeditšego go re direla sona nakong e tlago. Ge re etiša pele modiro wa go nea bohlatse maphelong a rena, re phelela leina leo Modimo a re neilego lona leo go boletšwego ka lona go Jesaya 43:10 gore: “‘Le dihlatse tša ka,’ o re’alo Jehofa, ‘yena mohlanka wa ka yo ke mo kgethilego.’”—Jes. 43:10.
3, 4. (a) Barutwana ba Beibele ba amogetše leina le lefsa neng, gona ba ile ba ikwa bjang ka lona? (Bona seswantšho seo se lego mathomong a sehlogo.) (b) Re tlo ahlaahla dipotšišo dife?
3 Ruri ke tokelo e kgolo go bitšwa ka leina la Jehofa, ka gobane ke “Kgoši ya bosafelego,” yoo a rego: “Le ke lona leina la ka go iša mehleng ya neng le neng, ke lona leo ke tlago go gopolwa ka lona go iša melokong le melokong”! (1 Tim. 1:17; Ek. 3:15; bapiša le Mmoledi 2:16.) Ka 1931, Barutwana ba Beibele ba ile ba amogela leina le lefsa la Dihlatse tša Jehofa. Ka morago ga moo, makasine wo o ile wa gatiša mangwalo a mantši kudu a ditebogo. Phuthego e nngwe kua Canada e ile ya ngwala gore: “Ditaba tše dibotse tša gore re ‘Dihlatse tša Jehofa’ di re thabišitše kudu, e bile di re file matla a mafsa a gore re swanelwe ke leina leo.”
4 O ka bontšha bjang gore o tloga o tšeela godimo tokelo ya go bitšwa ka leina la Modimo? Le gona, na o ka kgona go hlalosa ditaba tše di lego ditemaneng tše di dikologilego temana yeo leina la rena la Dihlatse tša Jehofa le tšerwego go yona?
DIHLATSE TŠA MODIMO TŠA MEHLENG YA BOGOLOGOLO
5, 6. (a) Batswadi ba Baisiraele e be e tla ba dihlatse tša Jehofa bjang? (b) Ke’ng se sengwe seo batswadi ba Baisiraele ba bego ba laetšwe go se dira, gona ke ka baka la’ng batswadi ba swanetše go dira se se swanago lehono?
5 Moisiraele yo mongwe le yo mongwe mehleng ya Jesaya e be e le ‘hlatse’ ya Jehofa, gomme setšhaba ka moka e le “mohlanka” wa Modimo. (Jes. 43:10) Tsela e nngwe yeo batswadi ba Baisiraele e bego e le dihlatse e be e le ka go ruta bana ba bona ditirišano tša Modimo le borakgolokhukhu ba bona. Ka mohlala, ge Baisiraele ba be ba laelwa go bina Paseka ngwaga le ngwaga, ba ile ba botšwa gore: “Ge bana ba lena ba le botšiša gore: ‘Tirelo ye e ra go re’ng go lena?’ Le ba arabe le re: ‘Ke sehlabelo sa paseka seo se direlwago Jehofa yoo a ilego a feta ka godimo ga dintlo tša rena bana ba Isiraele kua Egipita ge a be a bolaya Baegipita, eupša a hlakodiša malapa a rena.’” (Ek. 12:26, 27) E bile go ka direga gore batswadi bao ba ile ba hlalosetša bana ba bona gore ge Moshe a be a etla la mathomo go mmuši wa Egipita e lego Farao go tlo mo kgopela gore a lese Baisiraele gore ba yo rapela Jehofa lešokeng, Farao o ile a araba ka gore: “Jehofa ke mang, moo nka kwago lentšu la gagwe gomme ka lesa Isiraele ya tloga?” (Ek. 5:2) Le gona ba ile ba ba hlalosetša gore ka morago ga gore dikotlo tše lesome di senye naga ya Egipita le ka morago ga gore Baisiraele ba phonyokge madira a Baegipita Lewatleng le Lehwibidu, batho ka moka ba ile ba iponela ka noši karabo ya potšišo ya Farao. Jehofa e be e le Ramatlaohle, e bile e sa dutše e le yena. Le gona setšhaba sa Isiraele e bile dihlatse tše di phelago tša gore Jehofa ke Modimo wa therešo le Mophethagatši wa dikholofetšo tša gagwe.
6 Ga go pelaelo gore Baisiraele bao ba bego ba tšeela godimo tokelo ya go bitšwa ka leina la Jehofa ga se ba botša bana ba bona feela ditiragalo tšeo tše kgahlišago eupša ba di boditše le badiiledi bao e ilego ya ba makgoba ka malapeng a bona. Sa bohlokwa kudu ke gore Baisiraele ba be ba laetšwe go ruta bana ba bona go kwa ditekanyetšo tša Modimo tše kgethwa. Jehofa o itše: “Le be ba bakgethwa, ka gobane nna Jehofa Modimo wa lena ke yo mokgethwa.” (Lef. 19:2; Doit. 6:6, 7) Ruri wo ke mohlala o mobotse go batswadi ba Bakriste lehono, bao le bona ba swanetšego go ruta bana ba bona ditsela tše kgethwa, ka go re’alo ba ba thuša go godiša leina la Modimo la letago!—Bala Diema 1:8; Baefeso 6:4.
7. (a) Ge Baisiraele ba be ba botegela Jehofa, seo se be se eba le mafelelo afe go ditšhaba tša kgauswi le bona? (b) Bohle bao ba bitšwago ka leina la Modimo ba na le boikarabelo bofe?
7 Ka gona ge Baisiraele ba be ba botega, ba be ba nea bohlatse bjo bobotse ka leina la Modimo. Ba be ba boditšwe gore: “Merafo ka moka ya lefaseng e tla bona gore leina la Jehofa le a dirišwa mo go wena gomme e tla go boifa.” (Doit. 28:10) Eupša se se nyamišago ke gore Baisiraele ba be ba tsebja kudu ka go se botege. Nako le nako ba be ba boela ba rapela medingwana yeo e dirilwego ke batho. Go feta moo, go swana le medimo ya Kanana yeo ba bego ba e rapela, ba ile ba thoma go ba sehlogo, ba dira dihlabelo ka bana ba bona le go gatelela badiidi. A thuto e matla gakaakaang ya gore re dule re katanela go ba bakgethwa go etša Mokgethwakgethwa, yoo re bitšwago ka leina la gagwe!
“BONANG! KE DIRA SELO SE SEFSA”
8. Ke’ng seo Jehofa a ilego a laela Jesaya go se dira, gona Jesaya o ile a arabela bjang?
8 Jehofa o ile a bolela e sa le pele gore setšhaba sa Isiraele se be se tla bona ge a se hlakodiša bokgobeng. (Jes. 43:19) Dikgaolo tša mathomo tše tshelelago tša puku ya Jesaya di bolela kudu ka ditemošo tša mabapi le bošula bjo itšego bjo bo bego bo tla wela Jerusalema le metse ya kgauswi le yona. Jehofa, yena yo a kgonago go bona dipelo, o ile a botša Jesaya gore a tšwele pele a tsebatša ditemošo tšeo gaešita le ge batho ba be ba ka se mo theetše. Jesaya o ile a kwa bohloko gomme a botšiša Modimo gore setšhaba se sa gagwe se be se tla thatafatša dipelo go fihla neng. Modimo o ile a mo araba bjang? O ile a re: “Go fihlela ge metse e eba mašope e hloka badudi, ge dintlo di se sa dulwa ke batho, naga yona e šwalalantšwe.”—Bala Jesaya 6:8-11.
9. (a) Boporofeta bja Jesaya bja mabapi le Jerusalema bo ile bja phethagala neng? (b) Ke temošo efe yeo lehono re swanetšego go e ela hloko?
9 Jesaya o amogetše thomo ye ngwageng wa mafelelo wa pušo ya Kgoši Usia, goba mo e ka bago ka 778 B.C.E. O ile a tšwela pele e le moporofeta ka nywaga e ka bago e 46 go ba go fihla ka morago ga 732 B.C.E., nakong ya pušo ya Kgoši Hesekia. Seo se diragetše nywaga e 125 pele Jerusalema e ka fedišwa ka 607 B.C.E. Ka go re’alo, batho ba Modimo ba be ba lemošitšwe ka nywaga e mentši ka seo se bego se tlo diragalela setšhaba sa bona. Le lehono, ke kgale batho ba Jehofa ba lemoša ba bangwe ka seo se tlago go direga. Ka nywaga e 135, go thoma ka tokollo ya wona ya mathomo, Morokami o be o dutše o lemoša babadi ba wona gore kgauswinyane pušo e kgopo ya Sathane e tlo fela gomme ya tšeelwa legato ke Pušo ya Jesu Kriste ya Nywaga e Sekete.—Kut. 20:1-3, 6.
10, 11. Baisiraele bao ba bego ba le Babilona ba ile ba bona go phethagala ga boporofeta bofe bja Jesaya?
10 Bajuda ba bantši ba kwago bao ba ilego ba ineela go Bababilona ba ile ba phologa ge Jerusalema e be e fedišwa gomme ba išwa bothopša Babilona. (Jer. 27:11, 12) Ka morago ga nywaga e 70 ba le moo, batho ba Modimo ba ile ba bona go phethagala ga boporofeta bjo bo makatšago bjo bo rego: “Se ke seo Jehofa, Morekolodi wa lena, Mokgethwa wa Isiraele, a se boletšego a re: ‘Ke tla ba romela Babilona ka baka la lena gomme ka wiša ditšhipi tša kgolego.’”—Jes. 43:14.
11 Ka go dumelelana le boporofeta bjo, bošegong bjo bongwe mathomong a October 539 B.C.E., go ile gwa direga selo seo se ilego sa makatša ditšhaba. Ge kgoši ya Babilona le bakgomana ba yona ba dutše ba enwa beine ka dibjana tše kgethwa tšeo di thopilwego tempeleng kua Jerusalema e bile ba reta medimo ya bona yeo e dirilwego ke batho, madira a Bamede le Baperesia a ile a fenya Babilona. Ka 538 goba 537 B.C.E., Korese yo a bego a fentše Babilona, o ile a laela Bajuda gore ba boele Jerusalema e le gore ba tsošološe tempele ya Modimo. Dilo tše ka moka di be di porofetilwe ke Jesaya, go akaretša le kholofetšo ya Jehofa ya gore o be a tla hlokomela batho ba gagwe bao ba sokologilego le go ba šireletša ge ba boela Jerusalema. Modimo o ile a ba bitša “batho bao ke ipopetšego bona e le gore ba ntumiše.” (Jes. 43:21; 44:26-28) Ka morago ga gore batho ba bao e bego e le mathopša ba boele Jerusalema le go tsošološa tempele ya Jehofa, e ile ya ba dihlatse tša gore Jehofa, yena Modimo a nnoši wa therešo, ka mehla o phethagatša seo a se boletšego.
12, 13. (a) Ke bomang bao ba ilego ba tloga le Baisiraele Babilona go yo tsošološa borapedi bja Jehofa? (b) “Dinku tše dingwe” di swanetše go dira’ng ge di dutše di thekga “Isiraele ya Modimo,” gona di na le kholofelo efe?
12 Batho ba ditšhaba tše dingwe ba diketekete ba ile ba tloga le Baisiraele Babilona gomme ka morago Bantle ba bangwe ba bantši ba sokologela tumelong ya Sejuda. (Esera 2:58, 64, 65; Esitere 8:17) Lehono, “lešaba le legolo” la “dinku tše dingwe” tša Jesu le thekga ka potego Bakriste ba tloditšwego, bao ba bopago “Isiraele ya Modimo.” (Kut. 7:9, 10; Joh. 10:16; Bagal. 6:16) Lešaba le legolo le lona le bitšwa ka leina le leo Modimo a re neilego lona la Dihlatse tša Jehofa.
13 Nywageng e Sekete ya Pušo ya Kriste, lešaba le legolo le tla thaba wa go se hlalosege ge le tla be le hlalosetša bao ba tsošitšwego bahung gore go ba yo mongwe wa Dihlatse tša Jehofa go be go le bjang mehleng ya bofelo bja tshepedišo ye ya dilo. Eupša seo re ka tla ra se thabela ge feela gona bjale re phela ka go dumelelana le leina la rena le go katanela go dula re le ba bakgethwa. Le gona go sa šetšwe gore re katana gakaakaang go dula re le ba bakgethwa, ka mehla re swanetše go kgopela Modimo gore a re lebalele ge re palelwa, re lemoga gore re badiradibe le gore go bitšwa ka leina la Modimo le lekgethwa ke tokelo e sa hlalosegego.—Bala 1 Johane 1:8, 9.
SEO LEINA LA MODIMO LE SE BOLELAGO
14. Leina Jehofa le bolela’ng?
14 E le gore re kgone go tšeela godimo kudu tokelo ya go bitšwa ka leina la Modimo, re swanetše go naganišiša ka seo le se bolelago. Leina la Modimo leo gantši le fetolelwago e le “Jehofa,” le tšwa lediring la Seheberu leo le ka hlalosago selo se itšego seo se diregago gomme le ka fetolelwa e le “go ba.” Ka go re’alo, go kwešišwa gore leina Jehofa le bolela gore “Yo a Bakago go ba Gona.” Tlhaloso ye e tloga e swanela tema yeo Jehofa a e kgathago e le Mmopi wa legohle le dibopiwa tše bohlale gotee le ya go ba Mophethagatši wa morero wa gagwe. O tšwela pele a phethagatša thato ya gagwe le morero wa gagwe go sa šetšwe seo lenaba le ge e le lefe, go etša Sathane, le ka se dirago go leka go thibela seo.
15. Jehofa o ile a utolla bjang sebopego se sengwe sa semelo sa gagwe go etša ge se bonagala tlhalosong ya leina la gagwe? (Bona lepokisi le le rego, “ Leina Leo le Nago le Ditlhaloso tše Dintši.”)
15 Ge Jehofa a be a roma Moshe gore a yo ntšha batho ba Gagwe Egipita, o ile a utolla sebopego se sengwe sa semelo sa gagwe ka go diriša lediri le le tswalanago le leo le boletšwego ka mo godimo go hlalosa leina la gagwe, mo lekgeng le e le yena a itlhalosago. Beibele e re: “Modimo a re go Moshe: ‘Ke tla ba Seo ke Nyakago go ba Sona.’ A oketša ka gore: ‘Se ke seo o tlago go se botša bana ba Isiraele wa re: “Mo go lena ke romilwe ke: ‘Ke tla ba Seo ke Nyakago go ba Sona.’”’” (Ek. 3:14) Ka gona, boemong le ge e le bofe, Jehofa o tla ba selo le ge e le sefe seo se nyakegago gore a phethagatše morero wa gagwe. Go Baisiraele bao e bego e le makgoba, o ile a ba Mohlakodiši, Mošireletši, Mohlahli gotee le Mohlokomedi yo a ilego a ba hlokomela nameng le moyeng.
KAMOO RE KA BONTŠHAGO TEBOGO
16, 17. (a) Re ka bontšha bjang gore re tšeela godimo tokelo ya go bitšwa ka leina la Modimo? (b) Re tlo ahlaahla’ng sehlogong se se latelago?
16 Lehono, Jehofa o tšwela pele a phelela seo leina la gagwe le se bolelago ka go re hlokomela moyeng le nameng. Go oketša moo, seo leina la Modimo le se bolelago ga se akaretše feela seo yena a kgethago go ba sona. Se akaretša le seo a bakago gore se direge ka modiro wa Dihlatse tša gagwe go phethagatša morero wa gagwe. Go naganišiša ka se go tla re tutueletša go tšwela pele re phela ka go dumelelana le leina la gagwe. Kåre wa nywaga e 84, yoo e bego e dutše e le Hlatse e mafolofolo kua Norway nywageng e 70 e fetilego, o re: “Ruri ke tokelo e kgolo kudu go hlankela Jehofa, yena Kgoši ya bosafelego, le go ba karolo ya batho bao ba bitšwago ka leina la gagwe le lekgethwa. E bile ke tokelo e kgolo go ruta batho therešo ya Beibele le go bona ba thaba kudu ge ba kwešiša seo o ba botšago sona. Ka mohlala, go nthabiša kudu go ba hlalosetša kamoo sehlabelo sa Kriste sa topollo se šomago ka gona le kamoo se ka ba thušago go hwetša bophelo bjo bo sa felego lefaseng le lefsa la khutšo le la go loka.”
17 Ke therešo gore ditšhemong tše dingwe go ba thata le go feta go hwetša batho bao ba nyakago go ithuta ka Modimo. Lega go le bjalo, go swana le Kåre, na ga o thabe kudu ge o kopana le motho yo a theetšago gomme o kgona go mo ruta ka leina la Jehofa? Eupša na go a kgonega gore re be Dihlatse tša Jehofa gomme ka lehlakoreng le lengwe ra ba dihlatse tša Jesu? Potšišo ye e tla ahlaahlwa sehlogong se se latelago.


text:
Ke Eng Seo se Bakago Tlaišego e Ntši Gakaakaa?
Re swanetše go lemoga dibaki tša kgonthe tša tlaišego gore re kgone go kwešiša lebaka leo ka lona go nago le tlaišego e ntši gakaakaa le lebaka leo ka lona maiteko a batho a go e fediša a foloditšego. Gaešita le ge dibaki tša gona di fapafapane e bile di raragane, re leboga gore Beibele e ka re thuša go di lemoga. Sehlogong se, re tla hlahloba mabaka a mahlano a motheo ao a bontšhago lebaka leo ka lona go nago le tlaišego e ntši gakaakaa. Re go laletša gore o hlahlobišiše seo Beibele e se bolelago le go bona kamoo Lentšu la Modimo le re thušago ka gona go kwešiša gabotse sebaki sa kgonthe sa bothata bjo bjo bohlokwa.—2 Timotheo 3:16.
DITLAMORAGO TŠA PUŠO E MPE
Beibele e re: “Ge mang le mang yo kgopo a buša, batho ba a fegelwa.”—Diema 29:2.
Histori e tletše ka babušanoši bao ba bušitšego ka molamo wa tšhipi gomme ba bakela balata ba bona tlaišego e kgolo wa go se hlalosege. Ke therešo gore ga se babuši ka moka ba dirago bjalo. Ba bangwe ba ka ba ba na le maikemišetšo a mabotse ka setšhaba sa gabo bona. Lega go le bjalo, ge ba šetše ba buša, gantši ba hwetša gore maiteko a bona a paledišwa ke go lwa seng sa bona le go lwela go buša. Goba ba ka diriša matla a bona gampe gore ba ikhole, ke moka ba gobatša batho ba bangwe. Yo e kilego ya ba Mongwaledi wa Mmušo wa United States e lego Henry Kissinger, o ile a re: “Histori ke kanegelo ya maiteko ao a paletšwego, ya maikemišetšo ao a sa kago a fihlelelwa.”
Gape Beibele e re: “Ga go matleng a motho yo a sepelago gore a laole dikgato tša gagwe.” (Jeremia 10:23) Batho bao ba sa phethagalago ga ba na bohlale bjo bo nyakegago le ponelopele ya go sepediša ditaba tša bona ka moka ka katlego. Ge e ba batho ba sa kgone go laola dikgato tša bona ka noši, ba ka laola bjang dikgato tša setšhaba? Na o bona lebaka leo ka lona babuši ba batho ba sa kgonego go fediša tlaišego? Ge e le gabotse, gantši pušo e mpe ke yona e bakago tlaišego!
TUTUETŠO YA BODUMEDI BJA MAAKA
Jesu o itše: “Bohle ba tla tseba ka se gore le barutiwa ba ka, ge e ba le ratana.”—Johane 13:35.
Baetapele ba bodumedi ba ditumelo ka moka le mekgatlo ya bodumedi ba rerela batho ka lerato le botee. Therešo ke gore ba paletšwe ke go ruta balatedi ba bona go hlagolela lerato le matla ka mo go lekanego go ka fediša kgethollano. Go e na le gore bodumedi bo thuše go hlagolela lerato, gantši bo kgothaletša karogano, kgethollo le dikgohlano gare ga merafo le ditšhaba. Ge rathutatumelo Hans Küng a phetha puku ya gagwe ya Christianity and the World Religions, o ngwadile gore: “Dintwa tša dipolitiki tša go fišegela thoko kudu le tše sehlogo ka go fetišiša di tutueditšwe, tša hlohleletšwa le go dumelelwa semmušo ke bodumedi.”
Go oketša moo, baruti ba madumedi a mantši ba dumeletše phatlalatša taba ya thobalano ya pele ga lenyalo le ya ka ntle ga lenyalo gotee le bosodoma. Se se dirile gore go ate malwetši, go ntšhwa ga dimpa, boimana bjo bo sa nyakegego le go senyega ga manyalo gotee le malapa gomme seo sa baka bohloko le manyami a magolo kudu.
GO SE PHETHAGALE GA BATHO LE DIKGANYOGO TŠA BOITHATI
“Yo mongwe le yo mongwe o lekwa ka go gogwa le go goketšwa ke kganyogo ya gagwe. Ke moka kganyogo ge e gotše e tswala sebe.”—Jakobo 1:14, 15.
Ka baka la go se phethagale mo re go abetšego, ka moka ga rena re dira diphošo gomme re swanelwa ke go lwantšha kganyogo ya go “dira dilo tšeo di kganyogwago ke nama.” (Baefeso 2:3) Lega go le bjalo, go ka ba thata go lwantšha kganyogo e fošagetšego ge go ka tšwelela sebaka sa go e kgotsofatša. Ge e ba re ineela kganyogong e gobatšago, ditlamorago tša gona di ka ba bohloko.
Mongwadi P. D. Mehta o ngwadile gore: “Ke rena re ipakelago tlaišego e ntši kudu ka baka la kganyogo ya rena, go nyaka lethabo le go ikgotsofatša ka tsela e sa laolegego, megabaru ya rena gotee le go rata maemo.” Mehuta ka moka ya dilo tšeo di kganyogwago le tšeo di lemalelwago—bjala, diokobatši, go petšha, thobalano le tše dingwe—e sentše batho ba bantši ba ba tšewago e le ba hlomphegago gomme seo se tlaišitše malapa a bona, bagwera le ba bangwe. Ka baka la go se phethagale ga batho, re swanetše go dumela ge Beibele e re: “Motho yo mongwe le yo mongwe yo a nago le mahlo o a iponela gore mo nakong ye dibopiwa ka moka di tsetsela mmogo mohuteng o itšego wa dihlabi.”—Baroma 8:22, The New Testament in Modern English, ka J. B. Phillips.
MATLA A MEOYA E KGOPO
Beibele e utolla gore Sathane ke “modimo wa lefase le” le gore o thekgwa ke meoya e matla e kgopo yeo e bitšwago batemona.—2 Bakorinthe 4:4; Kutollo 12:9.
Go swana le Sathane, batemona ba swaregile kudu ka go laola le go aroša batho. Moapostola Paulo o ile a dumela se ge a be a re: “Ga re lwe le madi le nama, eupša re lwa le mebušo le balaodi, le babuši ba lefase ba leswiswi le gotee le madira a kgopo a moya legodimong.”—Baefeso 6:12.
Le ge batemona ba thabela go tlaiša batho, ao ga se maikemišetšo a bona a magolo. Ba kganyoga go aroša batho go Modimo Yo Godimodimo, Jehofa. (Psalme 83:18) Ditiro tše swanago le bolepi bja dinaledi, maleatlana, boloi le bodupe e fo ba tše dingwe tša dilo tšeo batemona ba di dirišago go fora le go laola batho. Ke ka baka leo Jehofa a re lemošago ka dikotsi tšeo le go šireletša bohle bao ba lwago le Sathane le batemona.—Jakobo 4:7.
RE PHELA “MEHLENG YA BOFELO”
Nywageng e ka bago e dikete tše pedi e fetilego, Beibele e boletše e sa le pele gore: “Tseba gore mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.”
Ge e hlalosa seo se dirago gore dinako tše e be tše di hlobaetšago, e tšwela pele ka gore: “Gobane batho e tla ba baithati, barati ba tšhelete, ba go ikgantšha, ba ikgogomošago, . . . ba ba se nago lerato la tlhago, ba ba sa ikemišetšago go amogela tumelelano le ge e le efe, bathomeletši, ba se nago boitshwaro, ba bogale, ba go se rate go loka, baeki, ba hlogothata, ba tletšego boikgantšho, ba ratago maipshino go e na le go rata Modimo.” Ruri lebaka la motheo la tlaišego ka moka yeo re e bonago lehono ke gore re phela “mehleng ya bofelo.”—2 Timotheo 3:1-4.
Ka baka la mabaka ao re a ahlaahlilego, na lebaka leo le dirago gore batho ba palelwe ke go fediša tlaišego ga le molaleng, go sa šetšwe maikemišetšo a bona a mabotse? Ka gona, thušo re ka e hwetša kae? Re swanetše go ithekga ka Mmopi wa rena, yo a holofeditšego go “fediša mediro ya Diabolo” le balatedi ba gagwe. (1 Johane 3:8) Sehlogo se se latelago se tla ahlaahla seo Modimo a tlago go se dira gore a fediše dibaki ka moka tša tlaišego.


text:
August 1-7
Dipsalme 87-91
Kopelo 49 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Dula Lefelong le le Utegilego la Yo Godimodimo”: (10 mets.)
Ps 91:1, 2
—‘Lefelo le le utegilego’ la Jehofa le šireletša tswalano ya rena le Modimo (w10 2/15 26-27 ¶10-11)
Ps 91:3
—Sathane o leka go re tanya go swana le motanyi wa dinonyana (w07 10/1 26-30 ¶1-18)
Ps 91:9-14
—Jehofa ke setšhabelo sa rena (w10 1/15 10-11 ¶13-14; w01 11/15 19-20 ¶13-19)
-
Go Epa Matlotlo a Moya: (8 mets.)
Ps 89:34-37
—Ke kgwerano efe yeo go bolelwago ka yona ditemaneng tše, gona Jehofa o ile a bontšha bjang gore e ka se fetoge? (w14 10/15 10 ¶14; w07 7/15 32 ¶3-4)
Ps 90:10, 12
—Re ‘bala bjang matšatši a rena ka tsela yeo re ka kgonago go hwetša pelo e bohlale’? (w06 7/15 13 ¶4; w01 11/15 13 ¶19)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 90:1-17
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Kgothaletša bagoeledi go itirela dithero tša bona tša mohlala.
BOPHELO BJA BOKRISTE
Tše di nyakegago tša phuthego: (5 mets.)
“Go Kaonefatša Bokgoni bja Rena Bodireding
—Ka go Thuša Barutwana ba Beibele Gore ba Ineele go Modimo Gomme ba Kolobetšwe”: (10 mets.) Poledišano. Diriša dipotšišo tše di latelago go boledišana le mogoeledi yo a kilego a thuša motho yo a itšego gore a ineele go Modimo gomme a kolobetšwe. O ile wa thuša bjang morutwana gore a rate Jehofa go tšwa pelong? O ile wa thuša bjang morutwana wa gago go fihlelela dipakane tša moya?
Thuto ya Beibele ya Phuthego: (30 mets.) ia kgao. 21 ¶1-12
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 137 le Thapelo


text:
KGAOLO YA LESOME-TSHELA
Emela Borapedi bja Therešo ka go Tia
Ke’ng seo Beibele e se rutago ka go dirišwa ga diswantšho?
Bakriste ba lebelela bjang matšatši a maikhutšo a bodumedi?
O ka hlalosetša ba bangwe bjang ditumelo tša gago ka ntle le go ba kgopiša?
1, 2. Ke potšišo efe yeo o swanetšego go ipotšiša yona ka morago ga go tlogela bodumedi bja maaka, gomme ke ka baka la’ng o nagana gore se se bohlokwa?
A RE re mohlomongwe o lemogile gore tikologo ka moka yeo o dulago go yona e šilafaditšwe. Motho yo mongwe o be a dutše a tšholla ditšhila tšeo di nago le mpholo ka sephiring tikologong yeo, gomme bjale boemo ke bjo bo beago maphelo kotsing. O be o tla dira’ng? Ga go pelaelo gore o be o tla huduga ge o be o ka kgona. Eupša ka morago ga go dira bjalo o be o sa dutše o tla swanelwa ke go lebana le potšišo e bohlokwa ya gore, ‘Na le nna ke tšhetšwe mpholo?’
2 Boemo bjo bo swanago bo a tšwelela ge e le mabapi le bodumedi bja maaka. Beibele e ruta gore borapedi bjo bo bjalo bo šilafaditšwe ke dithuto gotee le mekgwa tše sa hlwekago. (2 Ba-Korinthe 6:17) Ke ka baka leo go lego bohlokwa go wena gore o tšwe go “Babilona o Mogolo” e lego mmušo wa lefase wa bodumedi bja maaka. (Kutollo 18:2, 4) Na o dirile se? Ge e ba o dirile bjalo, o swanetšwe ke go retwa. Eupša go na le mo gontši mo go akaretšwago go feta feela go ikarola goba go tlogela bodumedi bja maaka. Ka morago ga moo o swanetše go ipotšiša gore, ‘Na e ka ba e le gore mekgwa e itšego ya bodumedi bja maaka e sa le gona go nna?’ Ela hloko e mengwe ya mehlala.
DISWANTŠHO LE GO RAPELA BAGOLOGOLO
3. (a) Beibele e bolela’ng mabapi le go dirišwa ga diswantšho, gomme ke ka baka la’ng go ka ba thata go ba bangwe gore ba amogele pono ya Modimo? (b) Ke’ng seo o swanetšego go se dira ka dilo le ge e le dife tšeo o nago le tšona tšeo di sepedišanago le borapedi bja maaka?
3 Ba bangwe ba be ba dutše ba e-na le diswantšho le diphapoši tše kgethwa ka magaeng a bona ka nywaga e mentši. Na seo e ka ba e le therešo ka wena? Ge e ba go bjalo, o ka nagana gore ga se gwa tlwaelega goba go fošagetše go rapela Modimo ka ntle le thušo e bjalo e bonagalago. E bile o ka ikwa o rata tše dingwe tša dilo tše kudu. Eupša Modimo ke yena a bolelago gore o swanetše go rapelwa bjang, gomme Beibele e ruta gore ga a nyake gore re diriše diswantšho. (Ekisodo 20:4, 5; Psalme 115:4-8; Jesaya 42:8; 1 Johane 5:21) Ka gona o ka emela borapedi bja therešo ka go senya dilo le ge e le dife tšeo o nago le tšona tšeo di sepedišanago le borapedi bja maaka. Leka ka mo o ka kgonago ka gona go di lebelela ka tsela yeo Jehofa a di lebelelago ka yona—di le bjalo ka “makxapa.”—Doiteronomio 27:15.
4. (a) Re tseba bjang gore go rapela bagologolo ke ga lefeela? (b) Ke ka baka la’ng Jehofa a ile a thibela batho ba gagwe gore ba se tšee karolo mohuteng le ge e le ofe wa go dirišana le meoya?
4 Go rapela bagologolo le gona go tlwaelegile madumeding a mantši a maaka. Pele ba ithuta therešo ya Beibele, ba bangwe ba be ba dumela gore bahu ba a phela lefelong le le sa bonagalego le gore ba ka thuša goba go gobatša batho ba ba phelago. Mohlomongwe o be o fela o dira maiteko a magolo a go latša bagologolo ba gago ba ba hwilego. Eupša ka ge o ithutile go Kgaolo 6 ya puku ye, bahu ga go na moo ba phelago gona. Ka gona, maiteko a go boledišana le bona ke a lefeela. Melaetša le ge e le efe yeo go bonagalago e e-tšwa go moratiwa yo a hwilego ge e le gabotse e tšwa go batemona. Ka gona, Jehofa o ile a thibela ba-Isiraele go leka go bolela le bahu goba go tšea karolo mohuteng o mongwe le ge e le ofe wa go dirišana le meoya.—Doiteronomio 18:10-12.
5. O ka dira’ng ge e ba go diriša diswantšho goba go rapela bagologolo e be e le karolo ya bodumedi bja gago bja nakong e fetilego?
5 Ge e ba go diriša diswantšho goba go rapela bagologolo e be e le karolo ya tsela ya gago ya nakong e fetilego ya go rapela, ke’ng seo o ka se dirago? Bala gomme o naganišiše ka ditemana tša Beibele tšeo di go bontšhago kamoo Modimo a lebelelago dilo tše ka gona. Rapela Jehofa letšatši le letšatši mabapi le kganyogo ya gago ya go nyaka go emela borapedi bja therešo ka go tia, gomme o mo kgopele a go thuše gore o nagane go etša kamoo a naganago ka gona.—Jesaya 55:9.
KERESEMOSE—E BE E SA BINWE KE BAKRISTE BA PELE
6, 7. (a) Keresemose e binwa e le eng go etša ge go akanywa, gomme na balatedi ba Jesu ba lekgolong la pele la nywaga ba ile ba e bina? (b) Go binwa ga matšatši a matswalo go be go tswalanywa le eng mehleng ya barutiwa ba Jesu ba pele?
6 Borapedi bja motho bo ka šilafatšwa ke bodumedi bja maaka ge go tliwa tabeng ya matšatši a tlwaelegilego a maikhutšo. Ka mohlala, ela hloko Keresemose. Keresemose e binwa e le matswalo a Jesu Kriste ka ge go akanywa bjalo, gomme mo e ka bago madumedi ka moka ao a ipolelago gore ke a Bokriste a a e bina. Lega go le bjalo, ga go na bohlatse bja gore barutiwa ba lekgolong la pele la ngwaga ba Jesu ba ile ba bina letšatši le bjalo la maikhutšo. Puku ya Sacred Origins of Profound Things e re: “Nywaga-kgolo e mebedi ka morago ga go belegwa ga Kriste, ga go yo a bego a tseba ka go lebanya gore o belegwe neng, e bile ke batho ba sego kae bao ba bego ba e-na le kgahlego ya go tseba gore o belegwe neng.”
7 Gaešita le ge barutiwa ba Jesu ba ka be ba ile ba tseba letšatši-kgwedi la go lebanya la go belegwa ga gagwe, ba be ba ka se ke ba le bina. Ka baka la’ng? Ka gobane bjalo ka ge The World Book Encyclopedia e bolela, Bakriste ba pele “ba be ba lebelela go bina letšatši la matswalo la motho le ge e le ofe e le motlwae wa boheitene.” Ditiragalo di nnoši tša go binwa ga matšatši a matswalo tšeo di begilwego ka Beibeleng ke tša babuši ba babedi bao ba bego ba sa rapele Jehofa. (Genesi 40:20; Mareka 6:21) Go binwa ga matšatši a matswalo go be go dirwa e le go hlompha medingwana ya boheitene. Ka mohlala, ka May 24 ba-Roma ba ile ba bina letšatši la matswalo la modimogadi Diana. Letšatšing le le latelago, ba ile ba bina letšatši la matswalo la modimo wa bona wa letšatši e lego Apollo. Ka baka leo, go binwa ga matšatši a matswalo go be go tswalana le boheitene, e sego le Bokriste.
8. Hlalosa kgokagano magareng ga go binwa ga matšatši a matswalo le tumela-khwele.
8 Go na le lebaka le lengwe leo ka lona Bakriste ba lekgolong la pele la nywaga ba bego ba ka se bine letšatši la Jesu la matswalo. Barutiwa ba gagwe go bonagala ba be ba tseba gore go binwa ga matšatši a matswalo go be go e-na le kgokagano le tumela-khwele. Ka mohlala, ba-Gerika ba bantši le ba-Roma ba mehleng ya bogologolo ba be ba dumela gore moya o be o e-ba gona ge motho yo mongwe le yo mongwe a belegwa gomme wa mo šireletša bophelo bja gagwe ka moka. Puku ya The Lore of Birthdays e re: “Moya wo o be o e-na le tswalano e makatšago le modimo yoo ka letšatši la gagwe la matswalo motho a bego a belegwa.” Ruri Jehofa o be a ka se ke a thabišwa ke go binwa le ge e le gofe moo go bego go tla tswalanya Jesu le tumela-khwele. (Jesaya 65:11, 12) Ka gona go tlile bjang gore Keresemose e binwe ke batho ba bantši?
MOO KERESEMOSE E THOMILEGO GONA
9. Go tlile bjang gore December 25 e tšewe e le letšatši la go binwa ga matswalo a Jesu?
9 E bile feela ka morago ga nywaga e makgolo a mmalwa Jesu a phetše lefaseng moo batho ba ilego ba thoma go bina letšatši la gagwe la matswalo ka December 25. Eupša leo e be e se letšatši la go belegwa ga Jesu, ka gobane go bonagala a belegwe ka October. * Ka gona ke ka baka la’ng go ile gwa kgethwa December 25? Ba bangwe bao ka morago ba ilego ba ipolela gore ke Bakriste go bonagala ba ile “ba duma gore letšatši le le sepedišane le monyanya wa Roma wa boheitene woo o bego o swaya ‘go tswalwa ga letšatši le le sa fenywego.’” (The New Encyclopædia Britannica) Marega ge letšatši le be le bonagala le se na matla, baheitene ba be ba swara menyanya ya go hwetša mothopo wo wa borutho le seetša gore o boe go tšwa kgole mo o bego o ile gona. Go be go naganwa gore December 25 ke letšatši leo ka lona letšatši le bego le thoma go boa. E le go leka go sokolla baheitene, baetapele ba bodumedi ba ile ba amogela monyanya wo gomme ba leka go o dira gore o bonagale eke ke wa Bokriste. *
10. Ke ka baka la’ng batho ba bangwe ba be ba sa bine Keresemose dinakong tše di fetilego?
10 Go ba ga Keresemose yeo e thomilego boheiteneng e sa le go lemogwa kgale. Ka baka la mathomo a yona ao e sego a mangwalo, Keresemose e ile ya thibelwa kua Engelane le dikoloning tše dingwe tša Amerika lekgolong la bo-17 la nywaga. Motho le ge e le mang yo a bego a bile a dula ka gae a sa ya mošomong ka Keresemose o be a swanetše go lefa kotlo. Lega go le bjalo, go se go ye kae metlwae ya kgale e ile ya tšwelela gape gomme gwa oketšwa e mengwe e mefsa. Keresemose gape e ile ya boela ya ba letšatši le legolo la maikhutšo, gomme le sa dutše le le bjalo dinageng tše dintši. Lega go le bjalo, ka baka la go kgokagana mo go lego gona magareng ga Keresemose le bodumedi bja maaka, bao ba nyakago go kgahliša Modimo ga ba e bine goba go bina letšatši le ge e le lefe la maikhutšo leo le thomilego borapeding bja boheitene. *
NA GO TSEBA GORE A THOMILE KAE GO TLOGA GO LE BOHLOKWA?
11. Ke ka baka la’ng batho ba bangwe ba bina matšatši a maikhutšo, eupša ke’ng seo e swanetšego go ba sa bohlokwa kudu go rena?
11 Ba bangwe ba dumela gore matšatši a maikhutšo a bjalo ka Keresemose a thomile boheiteneng eupša go dutše go le bjalo ba nagana gore ga se phošo go a bina. Ge e le gabotse, batho ba bantši ga ba nagane ka borapedi bja maaka ge ba bina matšatši a maikhutšo. Ditiragalo tše e bile di nea malapa sebaka sa gore a batamelane kgaufsi. Na ke kamoo o ikwago ka gona? Ge e ba go le bjalo, e ka fo ba e le go rata lapa e sego go rata bodumedi bja maaka moo go dirago gore go emela borapedi bja therešo ka go tia go bonagale go le thata. Kgonthišega gore Jehofa, yena yo a thomilego lapa, o nyaka gore o be le tswalano e botse le meloko ya geno. (Ba-Efeso 3:14, 15) Eupša o ka tiiša ditlemo tše bjalo ka ditsela tšeo Modimo a di amogelago. Moapostola Paulo ge a ngwala mabapi le taba yeo e swanetšego go ba ya bohlokwa kudu go rena o itše: “Tšwelang pele le kgonthišetša se se amogelegago go Morena.”—Ba-Efeso 5:10.
12. Bontšha lebaka leo ka lona re swanetšego go phema metlwae le meletlo yeo e nago le mathomo a mabe.
12 Mohlomongwe o nagana gore mathomo a matšatši a maikhutšo ge e le gabotse ga se ona a dirago gore matšatši a maikhutšo a binwe lehono. Na go tseba gore a thomile kae go tloga go le bohlokwa? Ee! Ka mohlala: A re re o bone lelekere le le ka gare ga ditšhila. Na o tla topa lelekere leo gomme wa le ja? O ka se dire bjalo le gatee! Lelekere leo le šilafetše. Go swana le lelekere leo, matšatši a maikhutšo go ka bonagala a le bose, eupša a tšerwe mafelong a šilafetšego. E le gore re emele borapedi bja therešo ka go tia, re swanetše go ba le pono yeo e swanago le ya moporofeta Jesaya, yo a ilego a botša barapedi ba therešo gore: “Le se swarê thšila!”—Jesaya 52:11.
E-BA LE TEMOGO GE O DIRIŠANA LE BA BANGWE
13. Ke ditlhohlo dife tšeo di ka rotogago ge e ba o sa tšee karolo matšatšing a maikhutšo?
13 Ditlhohlo di ka rotoga ge o kgetha go se tšee karolo matšatšing a maikhutšo. Ka mohlala, bašomi-gotee le wena ba ka ipotšiša lebaka leo ka lona o sa tšeego karolo medirong e itšego ya matšatši a maikhutšo moo o šomago gona. Go thwe’ng ge e ba o newa mpho ya Keresemose? Na e tla ba mo go fošagetšego go e amogela? Go thwe’ng ge e ba molekane wa gago wa lenyalo a sa dumele seo o se dumelago? O ka kgonthišetša bjang gore bana ba gago ga ba ikwe ba tingwa se itšego e le ka gobane ba sa bine matšatši a maikhutšo?
14, 15. Ke’ng seo o ka se dirago ge e ba o dumedišwa ka tumedišo ya maikhutšo goba ge e ba motho yo mongwe a nyaka go go nea mpho?
14 Go nyakega kahlolo e botse e le gore go lemogwe kamoo go ka swaraganwago le boemo bjo bongwe le bjo bongwe ka gona. Ge e ba motho yo a iphetelago a go dumediša ka tumedišo ya maikhutšo, o ka fo mo fetola ka tlhompho. Eupša a re re o dirišana le motho yo mongwe yo o mmonago ka mehla goba o šomago le yena ka mehla. Mabakeng a bjalo, o ka oketša ka go bolela se itšego. O swanetše go ba bohlale mabakeng ka moka. Beibele e eletša ka gore: “Anke polelo ya lena ka mehla e be e kgahlišago, e nokilwego ka letswai, e le gore le tsebe kamoo le swanetšego go araba yo mongwe le yo mongwe ka gona.” (Ba-Kolose 4:6) O hlokomele gore o se ke wa bontšha go se hlomphe ba bangwe. Go e na le moo, hlalosa boemo bja gago ka bohlale. Hlalosa ka mo go kwagalago gore ga o ganetše taba ya go newa ga dimpho le dipokano eupša o rata go tšea karolo ditiragalong tše ka nako e nngwe.
15 Go thwe’ng ge e ba yo mongwe o nyaka go go nea mpho? Go gontši go ithekgile ka maemo. Monei wa mpho a ka re: “Ke a tseba gore ga o bine letšatši la maikhutšo. Lega go le bjalo, ke nyaka go go nea se.” O ka phetha ka gore go amogela mpho ka tlase ga maemo ao ga go swane le ge o tšea karolo letšatšing leo la maikhutšo. Ee, ge e ba monei wa mpho a sa tsebe ditumelo tša gago, o ka mmotša gore ga o bine letšatši la maikhutšo. Se se tla thuša gore o hlalose lebaka leo ka lona o amogelago mpho eupša wena o sa nee mpho tiragalong yeo. Ka lehlakoreng le lengwe, e tla ba gabohlale gore o se ke wa amogela mpho ge e ba e newa ka maikemišetšo a lego molaleng a go bontšha gore ga o kgomarele ditumelo tša gago goba gore o tla kwanantšha ka baka la go nyaka go hwetša mpho.
GO THWE’NG KA DITHO TŠA LAPA?
16. O ka bontšha bjang bohlale ge o swaragana le ditaba tšeo di tswalanago le matšatši a maikhutšo?
16 Go thwe’ng ge e ba ditho tša lapa di sa dumele seo o se dumelago? Le tabeng ye e-ba bohlale. Ga go nyakege gore o ngangišane ka motlwae o mongwe le o mongwe goba moletlo woo ba leloko la geno ba kgethago go o bina. Go e na le moo, hlompha tshwanelo ya bona ya go ba le dipono tša bona ka noši bjalo ka ge o nyaka gore ba hlomphe tshwanelo ya gago ya go ba le dipono tša gago ka noši. (Mateo 7:12) Phema ditiro le ge e le dife tšeo di tlago go go dira gore o be motšea-karolo letšatšing leo la maikhutšo. Go dutše go le bjalo, e-ba yo a leka-lekanego ge go tliwa ditabeng tšeo di sa tswalanego le monyanya ka bowona. Ee, ka mehla o swanetše go dira dilo ka tsela yeo e tlago go go dira gore o se ke wa gobatša letswalo la gago le lebotse.—1 Timotheo 1:18, 19.
17. O ka thuša bjang bana ba gago gore ba se ke ba ikwa ba tingwa se itšego ge ba bona ba bangwe ba bina matšatši a maikhutšo?
17 Ke’ng seo o ka se dirago gore bana ba gago ba se ke ba ikwa ba tingwa se itšego e le ka gobane ba sa bine matšatši a maikhutšo ao e sego a Mangwalo? Go gontši go ithekgile ka seo o se dirago dinakong tše dingwe tša ngwaga. Batswadi ba bangwe ba beela nako ka thoko e le gore ba nee bana ba bona dimpho. E nngwe ya dimpho tše kaone kudu yeo o ka e neago bana ba gago ke nako ya gago le tlhokomelo e lerato.
LATELA BORAPEDI BJA THEREŠO
18. Ke bjang go ba gona dibokeng tša Bokriste go ka go thušago gore o emele borapedi bja therešo ka go tia?
18 Gore o kgahliše Modimo, o swanetše gore o gane borapedi bja maaka gomme o emele borapedi bja therešo ka go tia. Se se akaretša’ng? Beibele e bolela gore: “A re naganelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudu-kudu ka ge le bona letšatši le batamela.” (Ba-Hebere 10:24, 25) Diboka tša Bokriste ke ditiragalo tše di thabišago bakeng sa gore o rapele Modimo ka tsela yeo a e amogelago. (Psalme 22:22; 122:1) Dibokeng tše bjalo, go na le “go kgothatšana” gare ga Bakriste ba botegago.—Ba-Roma 1:12.
19. Ke ka baka la’ng go le bohlokwa gore o botše ba bangwe ka dilo tšeo o ithutilego tšona Beibeleng?
19 Tsela e nngwe ya gore o emele borapedi bja therešo ka go tia ke ka go botša ba bangwe ka dilo tšeo o ithutilego tšona ge o be o ithuta Beibele le Dihlatse tša Jehofa. Batho ba bantši ruri ba ‘lla le go hlokofala’ ka baka la bokgopo bjo bo lego gona lefaseng lehono. (Hesekiele 9:4) Mohlomongwe o tseba batho ba bangwe bao ba ikwago ka tsela yeo. Ke ka baka la’ng o sa bolele le bona ka kholofelo ya gago ya bokamoso yeo e theilwego Beibeleng? Ge o dutše o kopanela le Bakriste ba therešo le go botša ba bangwe ka ditherešo tše di kgahlišago tša Beibele tšeo o ithutilego tšona, o tla lemoga gore kganyogo le ge e le efe ya metlwae ya borapedi bja maaka yeo e ka bago e sa šaletše pelong ya gago e tla tloga ganyenyane-ganyenyane. Kgonthišega gore o tla thaba kudu e bile o tla hwetša ditšhegofatšo tše dintši ge e ba o emela borapedi bja therešo ka go tia.—Maleaki 3:10.
^ ser. 9 Saturnalia le yona e be e tšea karolo tabeng ya go kgethwa ga December 25. Monyanya wo woo o hlomphago modimo wa temo wa ba-Roma o be o dirwa ka December 17-24. Go ja, go thaba le go newa ga dimpho go be go dirwa nakong ya Saturnalia.
^ ser. 10 Bakeng sa tlhaloso ya kamoo Bakriste ba therešo ba lebelelago matšatši a mangwe a tumilego a maikhutšo, bona Mametletšo, matlakala 222-3.


text:
MOROKAMI APRIL 2015
Na o ka Rata go Ithuta Beibele?
Batho ba dimilione lefaseng ka bophara ba holwa ke lenaneo la mahala la thuto ya Beibele yeo e newago ke Dihlatse tša Jehofa. Bona kamoo le wena e ka go holago ka gona.
Ke ka Baka la Eng o Swanetše go Ithuta Beibele?
Na o kile wa ipotša gore, ‘Ke tloga ke swaregile’ goba ‘Ga ke nyake go itlama’?
Lenaneo la go Ithuta Beibele Bakeng sa Bohle
Hwetša dikarabo tša dipotšišo tše seswai tšeo di botšišwago kudu tša mabapi le lenaneo la rena la go ithuta Beibele.
Dipotšišo tše Tharo di Fetotše Bophelo bja ka
Ge morutwana a be a ruta morutiši, Doris Eldred o ile a hwetša dikarabo tše di kgotsofatšago tša dipotšišo tša gagwe mabapi le bophelo.
Go Phološa Letlotlo la Bogologolo Mokgobong wa Ditlakala
Karolwana ya sengwalwa sa Rylands sa Ebangedi ya Johane ke sengwalwa sa kgalekgale sa Mangwalo a Bakriste a Segerika seo se kilego sa hwetšwa.
Ke ka Baka la Eng re Swanetše go Gopola Lehu la Jesu?
Batho ba bantši ba keteka matswalo a Jesu ka Keresemose le tsogo ya gagwe ka Easter. Ke ka baka la’ng Dihlatse tša Jehofa tšona di gopola lehu la Jesu?
Na o be o Tseba?
Tona ya madira e be e kgatha tema efe madireng a Baroma? Diipone tša bogologolo di be di fapana bjang le tša lehono?
Dipotšišo tša Beibele di a Arabja
Na go tla ka gwa ba le setšhaba sa batho bao ba ratanago?
Dihlogo tše Dingwe tša Inthaneteng
Na Beibele e tšwa go Modimo?
Bangwadi ba bantši ba Beibele ba bontšhitše gore seo ba se ngwadilego se tšwa go Modimo. Ka baka la’ng?